Babiš žaluje Nový Čas za článok s bývalým príslušníkom ŠtB, žiada milión eur

Sarkocy pre Nový Čas povedal, že videl originál Babišovho spisu ohľadom jeho spolupráce s komunistickou tajnou políciou.

BRATISLAVA. Český premiér Andrej Babiš podal žalobu na vydavateľa najčítanejšieho slovenského denníka Nový Čas za článok z rozhovoru s bývalým príslušníkom československej Štátnej bezpečnosti (ŠtB) Jánom Sarkocym, ktorý Babiša označil za vedomého spolupracovníka ŠtB. Babiš žiada ospravedlnenie a milión eur. Spolu s Novým Časom zažaloval aj Sarkocyho, napísal v stredu Nový Čas. Babiš spoluprácu s ŠtB dlhodobo odmieta. Slovenský súd tento rok v januári v obnovenom procese v súlade s minuloročným verdiktom ústavného súdu ale zamietol jeho žalobu, že je v archívnych zväzkoch ŠtB vedený ako agent neoprávnene. Sarkocy v rozhovore s redaktorom Nového Času a ďalšími novinármi tento rok vo februári okrem iného uviedol, že videl originál Babišovho spisu ohľadom jeho spolupráce s komunistickou tajnou políciou ŠtB a že v spise nie je nič sfalšované. Babiša tiež označil za človeka, ktorý chcel zo spolupráce s ŠtB ťažiť a mal rád peniaze. Babiš vtedy v reakcii povedal, že Sarkocy klame. Babišov právnik v žalobe podľa Nového Času napísal, že Babiš vníma zverejnenie nepravdivých výrokov o jeho osobe ako obrovskú krivdu. Sarkocyho výroky o ňom vraj vytvárajú úmyselne "nepravdivý obraz vypočítavého a nečestného človeka". Vydavateľ Nového Času ospravedlnenie odmietol. Podľa jeho právnickej kancelárie Babiš nedokázal, že nebol agentom ŠtB. "Vzhľadom na to, že otázka spolupráca žalobcu s ŠtB bola predmetom súdneho sporu, verejnosť mala legitímny záujem spoznať tvrdenie bývalého príslušníka ŠtB o týchto skutočnostiach. Nebolo právoplatne rozhodnuté, že žalobca je v spisoch ŠtB evidovaný neoprávnene," povedal podľa denníka advokát Ján Havlát. Babiš sa na Slovensku domáhal očistenia svojho mena a slovenské súdy najprv rozhodli, že je v archívnych zväzkoch ŠtB vedený ako jej agent neoprávnene. Zvrat v kauze ale nastal po vlaňajšom rozhodnutí ústavného súdu. Ten zrušil pôvodné rozhodnutie bratislavského krajského aj najvyššieho súdu, ktoré dali Babišovi za pravdu. Urobil tak okrem iného z dôvodu, že odporcom nemal byť Ústav pamäti národa, ktorý zväzky ŠtB na Slovensku spravuje. Ústavný súd tiež konštatoval, že slovenské súdy rozsudky chybne založili na svedectve bývalých príslušníkov ŠtB, ktorí vo výpovediach pred okresným a krajským súdom neboli zbavení mlčanlivosti. Spochybnil tiež vierohodnosť týchto svedkov, ktorí vypovedali v Babišov prospech. V obnovenom procese bratislavský krajský súd v súlade s rozhodnutím ústavného súdu Babišovu žalobu tento rok zamietol. Proti tomuto právoplatnému rozhodnutiu Babiš podal dovolanie k slovenskému najvyššiemu súdu.


Chorvátsky policajt na dôchodku zásoboval Záhreb marihuanou, pomáhal mu syn

Elektrinu do laboratória získavali tak, že sa ilegálne pripojili na elektrický stĺp v dedine.

ZÁHREB.Bývalý policajt na dôchodku so synom a spoločníkmi zásobovali hlavnú chorvátsku metropolu marihuanou, píše chorvátsky denník Jutarnji list. V dedine Hruševac vo vnútrozemí Chorvátska si zostrojili moderné laboratórium na výrobu produktov z indickej konope, ktoré potom predávali v spolupráci s ďalšími ôsmimi penzionovanými policajtmi. Elektrinu do laboratória získavali tak, že sa ilegálne pripojili na elektrický stĺp v dedine a mesačne odoberali elektrinu za viac ako 7000 kún (cca 950 eur). Dedinčania tak často zostávali bez elektrického prúdu. Chorvátska polícia na koordinovanej akcii, na ktorej sa zúčastnilo viac ako 30 policajtov, zhabala v stredu technické vybavenie na výrobu drog, 4,5 kg čerstvej marihuany, desiatky kilogramov sušenej a konopný olej za viac ako 500-tisíc kún (približne 68-tisíc eur). Hodnota zhabaných drog v Záhrebe, kam výrobky dodávali, bola zhruba 200-tisíc kún (okolo 27-tisíc eur).


Čečenský aktivista Titjev dostal päťročný trest v trestaneckej kolónii

Súd údajne odignoroval mnoho dôkazov, ktoré vyvracali vinu aktivistu.

MOSKVA. Na päť rokov odňatia slobody za prechovávanie omamných a psychotropných látok odsúdil ruský súd v meste Šali čečenského ľudskoprávneho aktivistu Ojuba Titjeva. Európsky parlament považuje dôvod jeho trestného stíhania za vykonštruovaný. V pondelok o tom informovala agentúra AP. "Súd rozhodol, že Titijev je vinným a odsudzuje ho na päť rokov odňatia slobody s výkonom trestu v trestaneckej kolónii," uviedla vo svojom verdikte sudkyňa Madina Zajnetdinovová. Advokáti odsúdeného aktivistu sú odhodlaní rozhodnutie súdu napadnúť. Súd totiž podľa ich názoru odignoroval mnoho dôkazov, ktoré vyvracali vinu ich mandanta. Titijev, ktorý je hlavou čečenskej pobočky ľudskoprávnej organizácie Memorial, bol odsúdený za prechovávanie 207,84 gramu marihuany. Tú bezpečnostné zložky údajne objavili počas obhliadky jeho motorového vozidla 9. januára 2018. Európsky parlament vo februári prijal uznesenie o situácii v Čečensku, ktoré okrem iného požaduje okamžité prepustenie riaditeľa čečenskej pobočky centra pre ľudské práva Memorial. Európski poslanci označili obvinenia vznesené voči Titijevovi za vykonštruované. Združenie Memorial je poslednou z ľudskoprávnych organizácií, ktorá si zachováva v Čečensku viditeľnú prítomnosť a zostáva kritická k vodcovi republiky Ramzanovi Kadyrovovi. Upozorňuje na porušovanie ľudských práv v Rusku a obviňuje Kadyrova, že v Čečensku kryje totalitný režim uchyľujúci sa k únosom a mučeniu. Titijevova predchodkyňa vo funkcii regionálneho riaditeľa Memorialu v Čečensku Nataľja Estemirovová bola v roku 2009 unesená a zavraždená. Predstavitelia Memorialu sú presvedčení, že vrahovia konali na pokyn miestnych orgánov.


Slovenským bukovým pralesom hrozí vyradenie zo zoznamu UNESCO

Výbor Svetového dedičstva UNESCO vlani v júli vyzval Slovensko, aby do februára  určilo hranice lokality.

BRATISLAVA. Slovensku hrozí, že jeho časť Karpatských bukových pralesov bude vyradená zo Zoznamu Svetového dedičstva UNESCO. Podľa Lesoochranárskeho zoskupenia VLK Výbor Svetového dedičstva UNESCO prijal totiž návrh uznesenia, v ktorom žiada od Slovenska predloženie úpravy hraníc na výmere 5 776 hektárov Karpatských bukových pralesov. Takisto zopakoval svoje predchádzajúce stanovisko, že vzhľadom na nedostatočnú ochranu lokality v súčasnosti neexistuje záruka na jej ochranu ani v budúcnosti. „Slovensko musí nanovo obhájiť svoju nomináciu, pretože svojou neschopnosťou ochrániť Svetové dedičstvo ohrozilo ostatných 11 krajín, ktorých lesy sú súčasťou spoločnej UNESCO lokality,“ uviedol v tlačovom vyhlásení VLK s tým, že o uznesení bude Výbor UNESCO rozhodovať na zasadnutí v Bahrajne 24. júna až 4. júla.VLK tiež tvrdí, že ministerstvo životného prostredia (MŽP) pozvalo na Slovensko experta UNESCO, aby mu poskytol „odborné rady, ako predísť najhoršiemu scenáru“. Misia sa uskutočnila 17. až 18. mája v Národnom parku Poloniny a v Chránenej krajinnej oblasti Vihorlat. Podľa zverejnených zmlúv platilo MŽP za služby expertovi 1 200 až 1 700 eur denne. O misii však podľa VLKa envirorezort neinformoval súkromných vlastníkov a užívateľov pozemkov, verejnosť ani média. „Práve na neschopnosti MŽP dohodnúť sa s vlastníkmi a užívateľmi lesov, ktoré tvoria UNESCO lokalitu, stroskotáva už viac ako desať rokov zabezpečenie ochrany Karpatských bukových pralesov,“ zdôraznil VLK, ktorý naďalej trvá na svojej požiadavke, aby bola slovenská časť tejto UNESCO lokality vymazaná zo zoznamu Svetového dedičstva UNESCO. Výbor Svetového dedičstva UNESCO vlani v júli vyzval Slovensko, aby do februára tohto roka definitívne určilo hranice lokality a zaistilo ochranu pred ťažbou dreva a lovom zveri. Správa, ktorú predložilo MŽP UNESCO, je však podľa ochranárov málo konkrétna, neuvádza presné vymedzenie hraníc lokality na Slovensku, nestanovuje zodpovednosti jednotlivých orgánov štátu v oblasti adekvátnej ochrany prírody a neposkytuje konkrétny časový plán navrhovaných opatrení. VLK upozorňuje, že až 67 percent z celkovej výmery 5 766,4 hektára slovenskej časti nemá zabezpečenú ochranu tak, ako to uvádza nominačný projekt v žiadosti o zápis do Zoznamu svetového dedičstva UNESCO z roku 2007. „Na vyše 3 860 hektároch územia zapísaného na Zoznam svetového dedičstva UNESCO sa rúbu stromy ako v akýchkoľvek iných lesoch, loví sa tu zver, stavajú sa nové poľovnícke posedy, dokonca je v tomto území možné loviť aj vlkov,“ konštatoval VLK. Slovenskú časť Svetového dedičstva UNESCO tvoria štyri komponenty, z toho tri - Havešová, Rožok a Stužica – Bukovské vrchy, sú súčasťou Národného parku Poloniny, štvrtý komponent Vihorlat je súčasťou Chránenej krajinnej oblasti Vihorlat. Envirorezort tvrdí, že ochrana pred ťažbou dreva a lovom zveri je v súčasnosti dostatočne zabezpečená v dvoch zo štyroch oblastí, a to v lokalitách Havešová a Rožok, ktoré sú zároveň národné prírodné rezervácie s 5. stupňom ochrany, kde sú ťažba a lov zakázané. V častiach Stužica – Bukovské vrchy a Vihorlat sa pripravuje rozšírenie území s 5. stupňom ochrany vyhlásením troch nových prírodných rezervácií Černiny, Pramenisko Cirochy a Nežabec.


Nezamestnanosť by podľa Richtera mohla klesnúť aspoň o percento

Pokiaľ ide o problematiku príplatkov za prácu v noci, návrh Smeru prediskutujú aj so sociálnymi partnermi.

BRATISLAVA. Nezamestnanosť na Slovensku by v tomto roku mohla klesnúť aspoň o jedno percento. V diskusnej relácii RTVS O 5 minút 12 to uviedol minister práce, sociálnych vecí a rodiny Ján Richter (Smer). "Tu sa už ďaleko ťažšie tie veci riešia, lebo to portfólium je zložitejšie a treba do neho viac investovať, aby sme ho pripravili pre podmienky na trhu práce," povedal v súvislosti s možným poklesom nezamestnanosti pod hranicu päť percent. "Veľmi veľké percento z tých dlhodobo nezamestnaných tvorí rómske etnikum, ktoré potrebuje viac času aj peňazí, aby sme ich vedeli pripraviť na podmienky trhu práce," povedal Richter. Otázka podľa ministra v tejto súvislosti tiež je, ako sa v prípade takýchto nezamestnaných k nim postavia zamestnávatelia. "Tu treba aj celospoločensky určité veci meniť," zdôraznil.Pokiaľ ide o problematiku príplatkov pre zamestnancov za prácu v noci, návrh vládneho Smeru podľa ministra prediskutujú aj so sociálnymi partnermi. "Sme pripravení sa baviť o troch kompromisoch. Prvým je isté zhodnotenie z hľadiska nočnej, ďalej víkendové dni a po tretie - možné rozloženie dopadov, to znamená 1. máj tohto roka istá časť, povedzme 50 percent, a potom v ďalšom období ďalších 50 percent. Aby ten nárast, aby ten dopad na zamestnávateľov nebol odrazu taký veľký," vysvetlil Richter s tým, že sociálny dialóg v tejto oblasti beží. Poslankyňu Soňu Gaborčákovú (OĽANO) v tejto súvislosti prekvapilo, že Smer toto opatrenie nezaviedol už v období svojej jednofarebnej vlády. "Uvedomujeme si, že je to štandardné vo vyspelej Európe," uviedla s tým, že v súčasnosti je to však veľký nátlak na zamestnávateľov. "Ide vám rýchlo minimálna mzda, na to hneď pôjdu príplatky, a preto sú možno s tým takí nespokojní, keby sa to trošku časovo rozdelilo, tak by to bolo vstrebateľné aj pre jednu, aj pre druhú stranu," skonštatovala. Podľa Richtera však najskôr bolo potrebné zmeniť "hlúpy a liberálny" Zákonník práce z obdobia vlády Ivety Radičovej. Čo sa týka problematiky minimálnej mzdy, podľa Richtera je neakceptovateľný koncept takzvanej regionálnej minimálnej mzdy. "Sektorová, to je niečo úplne iné. Ja som tiež toho názoru, že IT-čkár by mal mať takú istú minimálnu mzdu v Bratislave, Košiciach alebo Kežmarku," povedal s tým, že regionálne minimálne mzdy by na druhej strane vyprodukovali hladové doliny. Otázka sektorovej mzdy je však podľa neho stále otvorená. Prudký nárast minimálnej mzdy však podľa Gaborčákovej môže spôsobiť, že ľudia s nízkou kvalifikáciou nebudú atraktívni pre trh práce. "Preto tam ako také kompenzačné opatrenie by bolo dobré uvažovať nad tým, ako uľaviť odvody práve pre nízkopríjmové skupiny, aby boli atraktívne pre zamestnávateľov," dodala.


Chlapec zachránil dievča pred samovraždou, políciu kontaktoval cez facebook

Maloletý oznamovateľ dostal Medailu ministra vnútra.

Bratislava 22. marca (TASR) - Pomocou facebookovej stránky Policajného zboru (PZ) SR sa podarilo zachrániť mladé dievča, ktoré sa rozhodlo spáchať samovraždu. "Pred niekoľkými dňami sa na Policajný zbor obrátil mladistvý chlapec so žiadosťou o pomoc. Prostredníctvom oficiálnej facebookovej stránky PZ poslal snímky z konverzácie s mladistvým dievčaťom. Z obsahu správ vyplynulo dôvodné podozrenie zo sebapoškodzovania zo strany dievčaťa a následne aj jeho samovražedné myšlienky. Dievča si zvolilo konkrétny dátum svojho úmrtia," uviedla vo štvrtok hovorkyňa Prezídia Policajného zboru Denisa Baloghová. Podľa jej ďalších slov zaslaná konverzácia bola následne poslaná na príslušné krajské riaditeľstvo PZ. V priebehu nasledujúcich minút policajti dievča stotožnili a vzápätí lokalizovali. "Obavy o jeho bezpečnosť sa potvrdili. Keďže k problematickému správaniu dochádzalo už istý čas, na spoluprácu bol oslovený aj príslušný sociálny úrad. Dievčaťu bude poskytnutá odborná pomoc lekárov," povedala hovorkyňa. Mladý oznamovateľ takto postupoval už druhýkrát. V minulosti už kontaktoval Policajný zbor s podobným problémom prostredníctvom Facebooku. Na svoju vlastnú žiadosť chce zostať v anonymite. Maloletý oznamovateľ dostal za tento čin Medailu ministra vnútra SR. "Od spustenia facebookovej stránky Policajného zboru, začiatkom apríla 2017, sme zaznamenali aj iné prípady, v ktorých sa na nás so žiadosťou o pomoc obrátili nielen maloletí či mladiství, ale aj dospelí občania Slovenskej republiky a v jednom prípade aj občan Českej republiky. Na základe zaslaných informácií im bola vždy poskytnutá okamžitá pomoc, ktorá viedla k zaisteniu ich bezpečnosti pred hroziacim rizikom," priblížila Baloghová. PZ vyzýva všetkých maloletých a mladistvých, aby sa naň obracali s dôverou v akomkoľvek prípade, ak budú mať pocit, že ich rovesníci sú v ohrození alebo sami potrebujú pomoc. Rovnako všetci ostatní občania Slovenskej republiky môžu v podobných prípadoch kontaktovať facebookovú stránku Policajného zboru. Už viac ako stotisíc ľudí aktívne sleduje oficiálnu stránku Policajného zboru na sociálnej sieti Facebook, vďaka ktorej sa podarilo objasniť už niekoľko kriminálnych prípadov. TASR o tom informoval nedávno hovorca Prezídia Policajného zboru Michal Slivka. Podľa jeho ďalších slov za jeden týždeň polícia osloví touto formou až niekoľko stotisíc ľudí. Aj z tohto dôvodu zverejňuje slovenská polícia na stránke nielen upozornenia, ale aj správy informatívneho, humorného a edukačného charakteru. Podľa štatistík stránku navštevuje 53 percent mužov a 47 percent žien, pričom viac ako 75 percent z nich sú vo vekovej kategórii 18 až 44 rokov. Profil sledujú nielen Slováci, ale aj obyvatelia susedných krajín a niektoré príspevky označili, že sa im páčia, aj ľudia žijúci v Thajsku, Austrálii, Maroku, Indii, Iraku či v Angole. Stránka bola zriadená na začiatku apríla 2017. Za prvých 24 hodín ju navštívilo približne 6000 ľudí.


SME 25 ROKOVRok 2001: Vitajte v pekle. Najlepšia Pohoda bola, keď sa topila v blate

Osem krajov

Zmeny ústavy

Blatová Pohoda

Terorizmus

Ideály

Hudobný festival má úroveň, ale vtedy ľudia stratili zábrany.

V ten tok prišiel čerstvý absolvent matfyzu Ján Blunár na Pohodu ako člen organizačného štábu. Festival, ktorý vznikol v roku 1997, už mal dobré meno, bolo preňho cťou zapojiť sa do jeho prípravy. No keď videl, ako jeho kolegovia montujú v areáli tridsať spŕch, cynicky sa na nich uškrnul: Myslíte si, že ich niekto aj použije? Zlý odhad mal chlapec. V ten rok bola Pohoda blatová. Prišlo to hádam na sekundu presne: o 18.00 mal začať prvý koncert na hlavnom pódiu, o 18.00 sa spustil lejak. Ale strašný. Na to sme v júli zvyknutí, no toto sa stalo ešte v čase, keď Pohoda nebola na betóne, ale na trávnatej ploche trenčianskeho výstaviska. A tá to dlho nevydržala. Po niekoľkých hodinách bola všade vrstva blata. Hlboké bolo minimálne dvadsať centimetrov, šliapalo sa ako kapusta. Kam mali ísť ľudia, keď chceli počuť koncert? "Tí príčetní sa nasťahovali na tribúnu a tlačili sa tam," spomína Ján Blunár. "No a tí ostatní? Mnohým to po čase začalo byť jedno. Válali sa v blate opití a v trenkách, k niektorým som sa radšej ani nepriznával, keď som išiel okolo. Toto je peklo, vravel som si." Dnes už by so sebou zapolemizoval. Bol to najlepší ročník Pohody, myslí si. Tí, čo sa odvážili zanechať sucho a pohodlie tribúny, vstúpili do blata a dostali sa pod hlavné pódium, sa zrazu ocitli v koži hudobníkov. Stačilo, že sa otočili tvárou k tribúne, a pocítili, akú elektrizujúcu energiu vytvára dav, keď tlieska, kričí, šťastne skanduje. Ján Blunár si blato vyskúšal tiež, ale on radšej využil netradičnú možnosť priamej komunikácie s kapelou, keďže okolo neho nebolo veľa ľudí, čo by vytváralo hluk. "Pamätám si, že keď hrali No Name, zakričal som: Spievaš falošne!" Hoci je festival Pohoda úžasne premyslený do mnohých detailov, je občiansky angažovaný a civilizovane zabezpečený, zostáva pár drobností, ktoré doteraz nevie celkom ovplyvniť. Dav divákov je sčasti opitý, sčasti zhúlený, a niekedy sa aj účinkujúci snažia na takú úroveň naladiť. Ján Blunár bol v ten pamätný rok poverený ubytovaním, staral sa o hostí, aby im tam nič nechýbalo. Boli medzi nimi vraj aj takí, čo si zažiadali o trávu. "V ten rok sme sa však viac nanosili slamy," hovorí. "Zháňali sme ju, kde sa dalo, pretože bolo treba zachrániť aspoň minimálne podmienky v stanovom mestečku," hovorí. Sprchy sa zišli, ale veľmi nepomohli. Ján je medzi kamarátmi známy tým, že si rád kupuje tenisky. A kto ho pozná dobre, ten vie, že vždy sa mu s nimi niečo stane. Stratí ich, alebo mu ich niekto ukradne. "V ten rok som si priniesol zo Štátov krásne biele," hovorí. Nosil ich len krátko, keď sa vybral do Trenčína.


Držitelia e-občianskych už nedostanú osobitné preukazy poistenca

Pacient sa u lekára po novom preukáže občianskym preukazom s elektronickým čipom.

BRATISLAVA. Zdravotné poisťovne už od júla nebudú vydávať klasické preukazy poistencov tým, ktorí majú občiansky preukaz s elektronickým čipom. Ako v tlačovej správe informovala Asociácia zdravotných poisťovní SR (AZP), zmena sa dotkne tých poistencov, ktorí sa po návrate zo zahraničia opätovne prihlasujú do zdravotnej poisťovne, ktorí svoj preukaz poistenca stratili, majú ho poškodený alebo im bol odcudzený, alebo tých, ktorí zmenia zdravotnú poisťovňu k 1. januáru 2019, či ktorým sa zmenili identifikačné údaje. Vydané preukazy poistenca ostávajú v platnosti. "Poistenec, ktorý má takýto občiansky preukaz, môže požiadať svoju zdravotnú poisťovňu o vydanie európskeho preukazu zdravotného poistenia, a to bez akéhokoľvek poplatku za jeho vydanie," uviedla výkonná riaditeľka AZP Katarína Kafková.Ročne zdravotné poisťovne vydajú svojim poistencom 800 tisíc preukazov poistencov. Od januára je v platnosti nová legislatíva, podľa ktorej sa budú vydávať klasické preukazy poistencov len tým, ktorí ešte nemajú občiansky preukaz s elektronickým čipom, teda najmä deťom a seniorom.S touto zmenou počíta aj v tomto roku naplno implementované elektronické zdravotníctvo. Pacient sa tak u lekára po novom preukáže občianskym preukazom s elektronickým čipom a lekár na jeho identifikáciu použije čítačku, do ktorej vloží tento občiansky preukaz. Pri preukazovaní sa nie je podmienkou mať na občianskom preukaze s čipom aktivovaný elektronický podpis. Rovnaký postup platí aj v lekárňach. Pri návšteve nemocnice by poistenec však už nemal nechávať u sestričky svoj občiansky preukaz s elektronickým čipom až do ukončenia hospitalizácie, ako to bolo bežne zaužívané pri klasických preukazoch poistencov. Aj nemocnice musia byť zapojené do elektronického zdravotníctva, identifikácia poistenca prebieha rovnako, ako pri návšteve lekára v ambulancii alebo v lekárni.„Ak by sa však poistenec stretol s istými komplikáciami u svojho lekára, v lekárni alebo v nemocnici, stále môže svoj poistný vzťah preukázať aj európskym preukazom zdravotného poistenia, ktorý je rovnocennou náhradou klasického preukazu poistenca. Takýto postup je bežný aj v iných krajinách. Napríklad v Českej republike klasické preukazy poistencov vôbec nevydávajú a v plnej miere využívajú len európske preukazy zdravotného poistenia," uzavrela Kafková.


Úrokové sadzby v Česku zostávajú rekordne nízke

PRAHA. České úrokové sadzby sa podľa očakávania nezmenili a zostávajú rekordne nízke. Banková rada Českej národnej banky (ČNB) ponechala úrokové sadzby na doterajšej úrovni. To znamená, že dvojtýždňová repo sadzba zostala na úrovni 0,05 %, na ktorej sa nachádza od novembra 2012. Diskontná sadzba zostala na úrovni 0,05 % a lombardná sadzba na úrovni 0,25 %. Väčšina analytikov predpokladá, že ČNB začne sprísňovať menovú politiku až v polovici budúceho roka. Kurz koruny sa po zverejnení rozhodnutia ČNB pohyboval okolo 26,745 CZK/EUR, teda približne na úrovni zo stredy (3. 5.) večera.


Ukrajinský parlament zrušil poslaneckú imunitu

KYJEV. Ukrajinský parlament v utorok odhlasoval zrušenie poslaneckej imunity. Informovala o tom ukrajinská tlačová agentúra UNIAN. Príslušný prezidentský návrh zákona č. 7203 o doplnení článku 80 ukrajinskej ústavy podporilo 373 z celkovo 404 prítomných zákonodarcov. Nikto nehlasoval proti, traja poslanci Najvyššej rady sa zdržali hlasovania a 28 prítomní sa na ňom nezúčastnili. Nový zákon ruší právnu normu, ktorá zaručovala poslancom ukrajinského parlamentu imunitu pred trestným stíhaním. Príslušná zmena vstúpi do platnosti 1. januára 2020. Ukrajinskí zákonodarcovia doposiaľ nemohli byť stíhaní, zadržaní ani zatknutí bez súhlasu Najvyššej rady, píše UNIAN.


V Líbyi vybuchla na rušnej ulici bomba, zahynulo najmenej šesť ľudí

Výbuch sa odohral za najväčším hotelom v meste.

BENGÁZI. Explózia bomby v aute na rušnej obchodnej ulici v líbyjskom meste Bengázi si vyžiadala smrť najmenej siedmich ľudí, medzi ktorými je aj malé dievča. Ďalších desať osôb je zranených. Výbuch nastal v piatok ráno za najväčším hotelom v meste.Bengázi je druhým najväčším mestom v krajine. Kontroluje ho Líbyjská národná armáda, ktorú vedie Chalífa Haftar. Jeho vojaci a podporovatelia ovládajú východnú časť krajiny. Haftar spustil vojenské aktivity v meste v máji 2014 ako odpoveď na vraždy a bombové útoky, z ktorých obviňujú islamských militantov. Situácia vyústila do chaosu a povstania, ktoré ukončilo vládu dlhoročného diktátora Muammara Kaddáfího. V súčasnosti krajinu znepriatelené vlády rozdeľujú na východnú a západnú časť.


Obžalovali ho pred polrokom. Súd s bývalým šéfom Volkswagenu sa posúva

BRAUNSCHWEIG. Ani polroka po vznesení žaloby proti bývalému šéfovi Volkswagenu Martinovi Winterkornovi a ďalším štyrom popredným manažérom vo veci emisného škandálu nie je jasný začiatok súdneho procesu. Krajinský súd v Braunschweigu okrem iného preveruje, či nebude potrebné vyžiadať si znalecký posudok. Ako pre agentúru DPA povedala hovorkyňa súdu, predbežný proces je stále otvorený, zatiaľ však nie je možné odhadnúť, ako dlho ešte potrvá. Už v septembri sa ukázalo, že začiatok súdneho procesu sa môže posunúť. Zo zasvätených kruhov zaznelo, že sudcovia chcú objasniť niektoré body obžaloby, napríklad otázku znaleckého posudku o množstve vozidiel Volkswagenu, ktorých sa dotýka emisný škandál. Pozorovatelia doteraz počítali s tým, že proces s Winterkornom a ďalšími manažérmi by sa mohol začať v prvom kvartáli 2020. Súd však najprv musí prijať obžalobu, ktorá bola vznesená v polovici apríla tohto roka. Týka sa obvinenia z ťažkého podvodu a porušenia zákona o hospodárskej súťaži. Hospodárska komora pozostávajúca z troch sudcov preveruje, či existuje dostatočné podozrenie z trestného činu. Proti Winterkornovi bola vznesená aj obžaloba z trhovej manipulácie. Žaloba sa dotýka aj súčasného šéfa koncernu Herberta Diessa a predsedu dozornej rady Hansa Dietera Pötscha.


Imidž povýšili nad spev. Dlho sa im to nevyplatilo

Milli Vanilli kedysi oklamali nahrávaciu akadémiu, teraz sa s pravou tvárou chystajú na Slovensko.

BRATISLAVA. Bol to celosvetový škandál, ktorý pripustil jednu neúprosnú skutočnosť: hudbu začal valcovať jej vizuál. Spôsobila to istá popová kapela menom Milli Vanilli. Jej sláva pohasla rovnako rýchlo, ako zasvietila. Slávne mníchovské duo z 80. rokov minulého storočia sa stalo terčom posmechu a potom sa už len neúspešne pokúšalo pozbierať z prachu. Teraz chce mníchovská legenda svetu ukázať svoju pravú tvár a presvedčiť, že konečne pochopila, ako na to. O pár mesiacov vystúpi pri Trnave na festivale Červeník s projektom Face Meet the Voice. Milli Vanilli tvorili dvaja tanečníci a modeli Fab Morvan a Rob Pilatus. V roku 1990 získali americkú cenu Grammy ako najlepší noví umelci, vrchol slávy sa im však vzápätí stal osudným. Práve na ich vystúpení počas ceremoniálu sa ukázalo, že na javisku síce pôsobia dvaja štýlovo dokonalí muži, no predsa majú chybičku krásy: nie sú to tí, ktorí svoje hity spievajú. Ich producent, pesničkár, spevák a manažér Frank Farian ostal v hanbe a nepomohla mu ani sláva s legendárnou skupinou Boney M. Aj táto jeho produkcia totiž potvrdila, že na výrobu úspechu stačia triky, aké v tom čase už umožňovali technické pokroky. Vďaka nim nebolo ťažké povýšiť image nad spev, postaviť na javisko atraktívnych tanečníkov a hercov a sprevádzať ich playbackom. Hoci aj s hlasom samotného Fariana, ktorý popri manažovaní stále pôsobil aj ako štúdiový spevák mužských partov. Duo Milli Vanilli vystrelilo do svetových hitparád albumom All or nothing v roku 1988, o rok neskôr k nemu pribudol reedičný album Girl you know it´s true. Keď sa o dva roky verejnosť dozvedela, že v ich megaúspešných hitoch ako I'm Gonna Miss You, Baby Don't Forget My Number, Girl You Know It's True či Blame It on the Rain nepočuť ich vlastný spev, cenu Grammy vrátili a zapadli do zabudnutia. Po rokoch sa Fab a Rob pokúsili vrátiť na scénu, no tesne pred vydaním albumu Rob náhle zomrel. Fabovo neúspešné pretĺkanie trvalo ďalej, takmer ďalších dvadsať rokov. Až vlani vznikol ambiciózny projekt, ktorý vyzerá, akoby chcel dať celému tomuto úkazu nový zmysel. Známa tvár z legendárneho dua sa v ňom spojí so svojím hlasom z minulosti. Je ním John Davis, jeden z tých, ktorí v skutočnosti naspievali najväčšie hity Milli Vanilli.


Barcelona otočila zápas proti Škriniarovmu Interu, hrdinom sa stal Suarez
 Utorňajšie preview
 Utorňajšie výsledky
 Stredajšie preview
Stredajšie výsledky
 Exhibícia Bayernu
 Hrdina Dennis
 Slavia prekvapuje
 Zaskočený Liverpool

Rebríček strelcov

BRATISLAVA. Futbalisti Interu Miláno prehrali v stredajšom zápase 2. kola F-skupiny Ligy majstrov 2019/2020 na Camp Nou s FC Barcelona 1:2 po dvoch góloch Luisa Suareza. V drese hostí odohral celý zápas slovenský reprezentačný stopér Milan Škriniar. V Katalánsku šokoval domácich už v 3. minúte argentínsky útočník Lautaro Martinez. Barcelona síce mala územnú prevahu, ale obrana Interu pracovala zodpovedne a hostia podnikli viacero nebezpečných protiútokov. V 58. minúte však krásnym volejom z hranice šestnástky k pravej tyčke vyrovnal Luis Suarez. Za FCB nastúpil len druhýkrát v sezóne Lionel Messi. O triumfe FCB rozhodol v 85. minúte druhým gólom v zápase Suarez, ktorý po akcii Messiho prenikol do šestnástky a úspešne zakončil. Futbalisti pražskej Slavie prehrali v domácom Edene s Borussiou Dortmund 0:2. V súboji F-skupiny rozhodol o triumfe BVB dvoma gólmi marocký obranca Achraf Hakimi. Bundesligista začal v Prahe aktívne, dostával sa do šancí, ale inkasovať mohol po nájazde Lukáša Masopusta v 21. minúte či po šikovnom priamom kope Nicolaea Stanciua o ďalšie tri minúty. Hostia udreli v 35. minúte, Hakimi si narazil na vlastnej polovici, po dlhom sóle si v zakončení zasekol domáceho obrancu aj s brankárom a strelou pod brvno otvoril skóre. Na začiatku druhého polčasu išiel sám na bránu hosťujúci Jadon Sancho, ale v zakončení zlyhal. Vyrovnať mohol v 53. minúte Stanislav Tecl, išiel do brejku, ale nemal rýchlosť a trafil len bočnú sieť. Futbalisti Slavie sa súperovi vyrovnali v držaní lopty, v počte striel ho prekonali, no BVB kontroloval priebeh a udrel ešte raz v závere, keď sa opäť po rýchlej krídelnej akcii presadil druhým gólom Hakimi. Český majster si po remíze na pôde Interu Miláno (1:1) v prvom kole teraz zapísal prehru. V stretnutí E-skupiny domáci Genk, za ktorý odohral slovenský reprezentant Patrik Hrošovský celý zápas, remizoval s SSC Neapol 0:0. V zápase s veľkým množstvom šancí trafili hostia v prvom dejstve trikrát konštrukciu domácej brány. Nebezpečnú tečovanú strelu mal aj Hrošovský, ktorý sa blysol aj pekným obranným zákrokom, keď v 38. minúte vykopol z bránkovej čiary loptu do bezpečia. Belgický majster získal prvý bod, keď v prvom kole prehral v Salzburgu vysoko 2:6. Na Anfielde v ďalšom zápase E-skupiny zvíťazil obhajca FC Liverpool nad rakúskym majstrom zo Salzburgu po prestrelke 4:3. Zverenci nemeckého trénera Jürgena Kloppa viedli v 36. minúte už 3:0 po góloch Sadia Maneho, Andrewa Robertsona a Mohameda Salaha, potom ale poľavili a ešte do polčasu inkasovali po peknej akcii Hee-Chan Hwanga. V 56. minúte hostia strelili kontaktný gól vďaka Japoncovi Takumiovi Minaminovi a v 60. minúte šokoval domáce publikum gólom na 3:3 Nór Erling Braut Haland, ktorý prišiel na ihrisko len tri minúty pred vyrovnaním. Salah však dostal Liverpool opäť do vedenia a anglický vicemajster si už víťazstvo ustrážil. V G-skupine Lyon zvíťazil v Lipsku 2:0, resp. Zenit Petrohrad, na lavičke ktorého strávil súboj slovenský reprezentačný krídelník Róbert Mak, doma pokoril Benficu Lisabon 3:1. Rozhodoval: Kovács (Rum.) /P. Hrošovský (Genk) odohral celý zápas/ FC Liverpool - RB Salzburg 4:3 (3:1) Góly: 36. a 69. Salah, 9. Mane, 25. Robertson - 39. Hwang, 56. Minamino, 61. Haland, rozhodoval: Ekberg (Švéd.) Góly: 35. a 89. Hakimi, rozhodoval: Kuipers (Hol.) Góly: 58. a 85. Suarez - 3. Martinez, rozhodoval: Skomina (Slov.) Góly: 11. Depay, 65. Terrier, rozhodoval: Lahoz (Šp.) Gól: 22. Dziuba, 70. Dias (vlastný), 78. Azmoun - 85. De Tomas, rozhodoval: Grande (Šp.) /R. Mak (Zenit) na lavičke náhradníkov/ Góly: 8. Ziyech, 34. Promes, 67. van den Beek, rozhodoval: Orsato (Tal.) Góly: 33. Osimhen - 22. Abraham, 78. Willian, rozhodoval: Kulbakov (Biel.)


Sankcie proti Rusku ohrozujú podľa šéfa OMV veľké projekty

Rainer  Seele tvrdí, že sankcie USA takmer znemožňujú financovanie veľkých projektov, ako je Severný prúd II.

MOSKVA. Sankcie USA proti Rusku podľa rakúskeho energetického koncernu OMV ohrozujú financovanie plynovodu Severný prúd 2 (Nord Stream 2). "Nové sankcie USA takmer znemožňujú financovanie veľkých projektov, ako je Severný prúd 2," citovala dnes ruská tlačová agentúra Interfax šéfa OMV Rainera Seeleho. Model financovania projektu v hodnote takmer 10 miliárd eur sa preto zrejme bude musieť prepracovať. Európski partneri by sa však v každom prípade mali najprv spoliehať na vlastný kapitál, uviedol Seele. OMV patrí spoločne s nemeckým Uniperom a Wintershallom k piatim západným partnerom projektu, ktorí sa podieľajú na financovaní projektu, ktorý presadzuje ruský plynárenský koncern Gazprom. Vyše 1200 kilometrov dlhý plynovod by mal transportovať plyn z Ruska cez Baltické more do Nemecka. Sankcie USA proti Rusku nedávno kritizovali aj šéf Uniperu Klaus Schäfer a spolkový minister zahraničných vecí Sigmar Gabriel. Gabriel varoval pred ich negatívnymi dôsledkami na zásobovanie energiami v Európe a pohrozil USA protiopatreniami.


Hrnčiar o voľbe šéfa RTVS: Opozícia odmietla našu ponuku

Podpredseda Mosta - Hídu Andrej Hrnčiar nevylučuje, že v druhom kole voľby riadieľa RTVS môžu podporiť aj Václava Miku.

Aký bude ďalší postup pri voľbe nového generálneho riaditeľa RTVS? „V prvom rade budeme rokovať v klube, ktorý zvoláme cez víkend. Následne budeme rokovať s koaličnými partnermi, ale opakujem, že kvôli pánovi Mikovi nerozbijeme koalíciu.“ Znamená to teda, že pri voľbe podporíte Jaroslava Rezníka? „Môže to znamenať všeličo, veď možno pán Maďarič presvedčí niektorých svojich kolegov zo Smeru, že budú hlasovať za pána Miku a my sa potom radi pridáme.“ Uvažovali ste aj o podpore pre Michala Ruttkaya spoločne s opozíciou, z čoho nakoniec zišlo. Nevnímate to ako porušenie koaličnej zmluvy? „My sme sa snažili o dohodu s opozíciou a snažili sme sa byť ústretoví. Do utorka to pritom vyzeralo, že celá opozícia podporí pána Ruttkaya, no nakoniec sa to zmenilo. To je škoda, pretože vedeli o našich hlasoch a o tom, že by sme spolu s nimi za neho hlasovali tak, aby sa dostal do druhého kola. Tam by už bola úplne iná situácia. Možno to bol zámer, alebo neviem, čo to bolo, ale dohoda nakoniec padla. Porušenie koaličnej zmluvy však v tomto prípade nevidím. Koaliční partneri presadzovali niečo, na čom nie je dohoda a vedeli, že s tým nie sme stotožnení.“ Komunikovali ste s celou opozíciou? „Ja som sa rozprával s Borisom Kollárom, ktorý o tom informoval aj svojich opozičných kolegov. Pýtal sa, kto by bol pre nás prijateľný, a s Ruttkayom sa pôvodne rátalo. Na poslednú chvíľu to zmenili, my sme ponúkli spoluprácu, ktorú oni na poslednú chvíľu zmenili.“ Súvisí rozhodnutie Mosta - Hídu o podpore pre Rezníka s tým, že Smer by mal stiahnuť návrh Moniky Jankovskej do Súdnej rady? „Nemám žiadne informácie, čo sa týka pani Jankovskej. Na klube sa táto vec preberala, ale ministerka spravodlivosti Lucia Žitňanská vedie separátne rokovania. Klub s touto nomináciou problém nemá, ale samozrejme stojí za svojou ministerkou. Ale tieto dve veci sa vôbec nespájajú.“


Danko a Fico budú udeľovať nové štátne ceny

Plénum Národnej rady odsúhlasilo návrh zákona o udeľovaní nových štátnych cien.

BRATISLAVA. Predseda parlamentu a vláda budú udeľovať nové štátne ceny. Ide o Štátnu cenu Jozefa Miloslava Hurbana a Štátnu cenu Alexandra Dubčeka. Plénum Národnej rady vo štvrtok odsúhlasilo návrh zákona o ich zriadení z dielne poslancov Smeru. Činy a aktivity jednotlivcov alebo kolektívov, ktoré boli mimoriadne prínosné pre rozvoj jednotlivých sfér spoločenského, kultúrneho a ekonomického života na Slovensku, budú oceňované Štátnou cenou Alexandra Dubčeka. Štátnu cenu Jozefa Miloslava Hurbana bude odovzdávať predseda parlamentu občanom za ich mimoriadne významné zásluhy, výsledky práce alebo pôsobenie v oblasti legislatívy, práva, rozvoja demokracie alebo ústavnosti na Slovensku. Vláda bude cenu udeľovať na návrh poradného orgánu, predseda parlamentu na základe návrhu ústavnoprávneho výboru. Laureáti oboch cien získajú aj finančnú odmenu vo výške 25-násobku priemernej nominálnej mesačnej mzdy v národnom hospodárstve. Šéf klubu OĽaNO Richard Vašečka sa pokúsil znížiť sumu ocenenia na päťnásobok priemernej nominálnej mesačnej mzdy v národnom hospodárstve, ale neuspel. Ondrej Dostál z klubu SaS zas upozorňoval na možnú protiústavnosť zákona, keďže štátne vyznamenania môže udeľovať iba prezident. Dušan Jarjabek (Smer) reči o protiústavnosti odmietol.


Snemovňa reprezentantov chce od Pompea dokumenty k ukrajinskej afére

WASHINGTON. Tri výbory dolnej komory amerického Kongresu spoločne vyzvali ministra zahraničných vecí Mikea Pompea na poskytnutie dokumentov týkajúcich sa vyšetrovania sporného postupu prezidenta Donalda Trumpa, ktoré môže viesť k podaniu ústavnej žaloby pre zneužitie prezidentských právomocí. Predsedovia výborov Snemovne reprezentantov pre zahraničné veci, spravodajské služby a kontrolu stanovili na predloženie požadovaných písomností lehotu do 4. októbra. Informovali o tom v noci na sobotu tlačové agentúry AP a DPA. Mnohé z týchto dokumentov požadujú kongresmani od Trumpovej administratívy už niekoľko týždňov. Predsedovia uvedených výborov kritizovali Pompea za to, že už nechal uplynúť dve takéto lehoty bez toho, aby materiál poskytol. Výbory Snemovne reprezentantov vyšetrujú postup prezidenta Trumpa, ktorý údajne vyvíjal nátlak na ukrajinských lídrov, aby nechali preverovať aktivity bývalého amerického viceprezidenta Joea Bidena a jeho syna. Biden je významným politikom opozičnej Demokratickej strany, ktorý chce kandidovať proti Trumpovi v budúcoročných prezidentských voľbách. Demokrati teraz požadujú tzv. impeachment voči Trumpovi, ktorý podľa nich zneužil svoje postavenie na ovplyvnenie volieb a ohrozil národnú bezpečnosť. Trump však tieto obvinenia odmieta. Uvedené výbory zaslali Pompeovi aj ďalší list, v ktorom ho upovedomili o požadovaní výpovedí od ďalších piatich predstaviteľov ministerstva zahraničných vecí. V piatok zo svojej funkcie odstúpil osobitný predstaviteľ ministerstva zahraničných vecí Spojených štátov pre Ukrajinu Kurt Volker. Urobil tak po tom, ako mu Kongres nariadil vypovedať vo veci vyšetrovania postupu Trumpa, ktoré môže viesť k tzv. impeachmentu. Osoba oboznámená s danou záležitosťou potvrdila správu o Volkerovej rezignácii, ktorú priniesli ako prvé študentské noviny na Arizonskej štátnej univerzite, kde Volker vedie jeden z inštitútov. Doterajší osobitný predstaviteľ pre Ukrajinu vystupuje v sťažnosti utajeného informátora, ktorá v Kongrese spustila proces smerujúci k podaniu ústavnej žaloby proti Trumpovi. Ten údajne vyvíjal nátlak na ukrajinských lídrov, aby "vytiahli špinu" na bývalého amerického viceprezidenta Joea Bidena a jeho syna. Biden je významným politikom opozičnej Demokratickej strany, ktorý chce kandidovať proti Trumpovi v budúcoročných prezidentských voľbách. Volker sa podľa sťažovateľa stretol s vysokopostavenými ukrajinskými predstaviteľmi, aby s nimi prediskutoval, ako postupovať, pokiaľ ide o požiadavky formulované Trumpom koncom júla v telefonáte s ukrajinským prezidentom Volodymyrom Zelenským.


ZDRAVIE PÄŤDESIATNIKOVZbohom cigaretám? Aj v päťdesiatke stále máte šancu

Stravovanie

Kofeín

Alkohol

Fajčenie

Pre fajčiara je najnebezpečnejšia prvá ranná cigareta, bez ohľadu na to, aký počet ich skonzumuje v priebehu dňa.

Na Slovensku fajčí 21 percent obyvateľov a každý z nich priemerne vyfajčí 12 cigariet denne. Na ochorenia súvisiace s fajčením zomrie každý rok zhruba 8-tisíc ľudí. Ak máte päťdesiatku, máte poslednú šancu, ako skončiť s fajčením a predĺžiť si tak život o zopár rokov. Ak už nedokážete prestať fajčiť (ja verím, že ste to určite nie raz skúšali), prehodnoďte aspoň svoj životný štýl. Zmeňte čas, keď fajčíte, množstvo cigariet alebo druh tabaku, ktorý fajčíte. Zrelé ženy často prechádzajú na tenké (slim) cigarety, muži na fajky, alebo si ručne šúľajú tabak v snahe fajčiť menej. Nikdy nefajčite dopoludnia alebo ráno a „doprajte“ si prvú cigaretu po obede alebo až večer, po práci. Pre fajčiara je najnebezpečnejšia prvá ranná cigareta, ktorú si zapáli ešte so „zalepenymi“ očami, a to bez ohľadu na to, aký počet ich skonzumuje v priebehu dňa. Jej dym totiž inhaluje s „chuťou“, hlbšie a výraznejšie ako kedykoľvek cez deň a svoje k tomu pridáva aktuálne „nechutná“ ranná ústna mikroflóra a iné zloženie slín. Ďalšie riziká, ako vznik chronických ochorení tráviaceho traktu, dýchacieho systému, znižovanie imunity a zvyšovanie vnímavosti na rôzne infekcie, sú dostatočne známe. V súčasnosti sa však zistilo, že cigarety sú ešte škodlivejšie, než sa dosiaľ predpokladalo. Švajčiarski vedci prišli na to, že vdychovanie nikotínového dymu znižuje fajčiarom hladinu látok, ktoré ich chránia pred srdcovými chorobami. To je možný dôvod, prečo medzi ľuďmi postihnutými infarktom a mŕtvicou je dvakrát toľko fajčiarov ako nefajčiarov. Nikotín totiž likviduje enzým paraoxonazu, čo je akýsi „ochranca“ ciev pred ich zužovaním. Prekvapujúce málo sa píše o negatívnom vplyve nikotínu a cigaretového dymu na sexuálny život mužov, ich potenciu alebo plodnosť. To, že fajčenie znižuje počet spermií a ich pohyblivosť, je dobre známe. Hoci tento pokles býva prechodný, u silnejších fajčiarov (20 cigariet denne a viac) sa môže stať trvalým. Spermiogénny epitel (bunková výstelka) je preto oprávnene označovaný za benátske zrkadlo, ktoré citlivo a presne odráža stupeň zdravia mužského organizmu. Medzi pacientmi so zníženým počtom spermií v ejakuláte alebo ich horšou pohyblivosťou je 12 až 15 percent silných fajčiarov, u neplodných mužov je to dokonca takmer 20 percent. Nie každý muž po päťdesiatke však potrebuje pohyblivé spermie, pretože plodenie detí má už zvyčajne za sebou. Ale po spoľahlivej a pevnej erekcii túži muž v každom veku a na tú má fajčenie veľký vplyv. Fajčenie urýchľuje vznik sklerotických zmien v krvných tepnách a jeho výsledkom je v konečnom dôsledku nedostatočná krvná cirkulácia, slabá či žiadna erekcia a slabá „výdrž“ pri pohlavnom styku. Impotencia (impotentia coeundi – neschopnosť pohlavneho styku, nazývaná tiež erektilnou dysfunkciou, čiže neschopnosť dosiahnuť či uchovať erekciu umožňujúcu pohlavný styk) je totiž čoraz častejším následkom akcelerovanej aterosklerózy, ktorá bráni dostatočnému a kvalitnému prívodu krvi do mužského pohlavného orgánu. Oproti stavu v pokoji sem musí pritiecť najmenej pol druha decilitru krvi, jej tlak sa zvýši asi dvadsaťšesťkrát a objem predtým prázdnych a spľasnutých dutiniek v penise sa zväčší šesťkrát, čo predstavuje naozaj mimoriadne požiadavky na zdravý krvný obeh. Hoci ženy fajčia menej ako muži, riziko podstupujú rovnaké. Rakovina a infarkt si nevyberajú a mozgová mŕtvica môže prísť zároveň s vašou obľúbenou cigaretou pri kávičke. Po päťdesiatke by každá žena mala prehodnotiť aj to, čo robí fajčenie s jej pokožkou. Dermatológovia zistili, že fajčenie aktivuje gény zodpovedné za produkciu kožného enzýmu, ktorý rozkladá kolagén v pokožke. Kolagén je bielkovina, ktorá udržiava pružnosť pokožky, jeho rozklad spôsobuje, že pokožka začne ovísať a vráskavieť, aj preto majú fajčiari viac vrások a ich pokožka je popolavejšia ako pokožka nefajčiarov. Treba zvážiť, či je lepšie vyhadzovať peniaze na krémy proti vráskam alebo radšej prestať fajčiť a ušetrené peniaze investovať do omladzujúcich kúr vo wellnes kúpeľoch. V každom prípade, ak fajčíte po päťdesiatke a nedokážete sa tohto návyku zbaviť, urobte všetko preto, aby ste zmiernili jeho škodlivé následky. Upravte si životosprávu, viac športujte alebo aspoň chodievajte viac pešo a do prírody, vyhýbajte sa prostrediu, ktoré vás „zvádza“ k fajčeniu. A keď to už ináč nepôjde, navštívte onkologickú ambulanciu, sadnite si do čakárne a predstavte si, že raz tam budete čakať na výsledky vyšetrení. Vtedy vás chuť na cigaretu zaručene prejde.


Maďarské tranzitné zóny sú podľa vysokého komisára OSN skôr väzením

Maďarsko podľa Grandiho poskytuje utečencom iba minimálnu ochranu v porovnaní s inými krajinami.

BUDAPEŠŤ. Maďarsko prepúšťa cez svoje hranice príliš málo utečencov a tamojšie tranzitné zóny možno skôr nazvať väzením, vyhlásil v utorok v Budapešti vysoký komisár OSN pre utečencov Filippo Grandi. Podľa spravodajského servera hvg.hu Grandi v utorok ráno navštívil tranzitnú zónu v Röszke na maďarsko-srbských hraniciach, kde hovoril so žiadateľmi o azyl zo Sýrie a Afganistanu. Konštatoval, že Maďarsko poskytuje utečencom iba minimálnu ochranu v porovnaní s inými krajinami. Vysoký komisár vyjadril pochopenie pre opatrnosť maďarskej vlády, ktorá výrazne limituje počet prichádzajúcich utečencov, ale zdôraznil, že Maďarsko musí zmeniť svoju prax výstavby hraničných zábran. "Krajiny majú právo na ochranu svojich hraníc a svojich občanov, avšak to nemôže byť na úkor ochrany utečencov," podotkol Grandi, ktorý ocenil ochranu a podporu kresťanov zo strany maďarskej vlády, avšak dodal, že ochranu treba rozšíriť aj na ostatných utečencov. Maďarskému kabinetu adresoval výzvu, aby prijala utečencov z chudobných krajín, v ktorých žijú státisíce v utečeneckých táboroch. Vysoký komisár sa stretol s ministrom zahraničných vecí Péterom Szijjártóom, ale s premiérom Viktorom Orbánom nie. Predseda vlády údajne na poslednú chvíľu schôdzku pre neodkladné záležitosti zrušil.


Mexiko ovládlo skupinu na Gold Cupe, Kanada si zastrieľala proti Kube

CHARLOTTE. Mexickí futbaloví reprezentanti zdolali vo svojom treťom zápase na CONCACAF Gold Cupe Martinik 3:2 a do štvrťfinále tak postúpili ako prvý tím A-skupiny. V dueli s ostrovným outsiderom, ktorý sa hral na Bank of America Stadium v Charlotte, nijako neoslnili, ale dosiahli povinné tri body. Zverenci trénera Gerarda Martina mali postup do vyraďovacej fázy zabezpečený už po svojom druhom stretnutí. Skupinu napokon vyhrali s plným počtom bodov, do štvrťfinále s nimi postúpila aj druhá Kanada, ktorá na záver svojho skupinového vystúpenia deklasovala Kubu 7:0. V drese víťazného tímu až dvaja hráči dosiahli hetrik, tromi gólmi sa zaskveli Lucas Cavallini i 19-ročný Jonathan David. Mexiko je rekordný sedemnásobný šampión Gold Cupu, ktorý vyhral v rokoch 1993, 1996, 1998, 2003, 2009, 2011 a 2015. Šesťkrát uspeli USA a raz Kanada. Kanada - Kuba 7:0 (4:0) Góly: 4., 71. a 77. David, 21., 43. a 45.+1 Cavallini, 50. Hoilett Martinik - Mexiko 2:3 (0:1) Góly: 56. Parsemain, 84. Delem - 29. Antuna, 61. Jimenez, 72. Navarro


Žijú v tragickej napodobenine rodiny a túžia po normálnej. Deti z Piatej lode

Nezodpovedné, pôžitkárske, ale najmä zmätené. Desaťročná Jarka má mamu, ktorá je sama dieťa. Hoci občas dcérke lásku prejaví, nevie a nedokáže byť skutočnou matkou. Ešte bezmocnejšia je babička, ktorá s nimi žije v zanedbanom byte. Je vážne chorá a predovšetkým rezignovaná. Bezvládnosť je pre ňu vítanou zámienkou, aby sa nemusela o nikoho starať, o nič usilovať. Dávno vzdala boj o čokoľvek, ak nejaký niekedy vôbec viedla. Odchádza. Ani nájdený ježko nemôže byť rodina. A tak je Jarka úplne sama. Kristián má zámožných starostlivých rodičov. Na syna kladú neprimerané nároky, ale práca a iné dôležité neodkladné a zaiste veľmi vážne povinnosti im zaberajú toľko času, že na syna im vlastne žiadny nezostáva. Zopár vzácnych minút sa preto usilujú naplniť čo najintenzívnejšie: výchovnými kázňami, dohováraním, výčitkami. A tak je i Kristián úplne sám. Jarka a Kristián sa nemôžu nestretnúť, pretože si vlastne jeden druhému zostali. No keď alkoholička na železničnej stanici zverí Jarke do opatery kočík s dvoma bábätkami (len na chvíľku, no tá sa ukáže veľmi dlhou), Jarka začne napĺňať svoju podvedomú mocnú túžbu po „normálnom“ rodinnom živote. V chatrči v zanedbanej záhrade po babičke, vysoko nad mestom, ktoré by vlastne mohlo byť aj oceánom plným čmudiacich komínov a žiariacich majákov, Jarka, Kristián a bábätká vytvoria rodinu. Je to rodina nanajvýš zvláštna. Chorá. Tragikomická napodobenina. No predsa je najnormálnejšia, akú obe deti kedy mali. Film Piata loď má Cenu detskej poroty za najlepšiu snímku prehliadky Generation Kplus z tohtoročného Berlinale. Režisérka Iveta Grófová v nej adaptovala rovnomenný román Moniky Kompaníkovej, ktorý získal cenu Anasoft litera a bol vyhlásený za najlepšiu knihu roka 2010. Rodinná dráma vznikla ako slovensko-česká koprodukcia. Mesto (vôbec nezáleží na tom, že Bratislava) je ako výjav z hororu. Studené, apatické, ľahostajné. Plné špiny – skutočnej i ľudskej. Odpad, ktorý produkuje odpad. Pre detských hrdinov je však normou. Nič iné nepoznajú. A na rozdiel od dospelých sa usilujú nájsť v ňom niečo, pre čo sa oplatí žiť. Niečo, čo dáva životu náplň, zmysel, krásu. Hoci autori zdôrazňujú, že pri nakrúcaní mysleli aj na detských divákov, nijako sa im nevnucujú. To najpodstatnejšie sa deje bez slov, v dlhých mĺkvych scénach, na prasknutie nabitých emóciami. Herecké výkony Vanessy Szamuhelovej a Matúša Bačišina v hlavných úlohách, ale i Kataríny Kamencovej v role Jarkinej mamy Lucie, sú bezprostredné, silné a očarujúce. Ale aj epizódne postavy nesú svoje príbehy a my len tušíme, že sa neveľmi líšia od toho, ktorý sledujeme. Ešte nikto nestvárnil Bratislavu tak ako debutujúca kameramanka Denisa Buranová. Surová realita industriálnej periférie, ošarpanosť a beznádej sa spájajú s detskou čistotou a nevinnosťou, neľútostná realita s čarom rozprávky. Spolu s hercami a režijnou koncepciou obraz prispieva k tomu, že film sa vyvaroval falošných tónov, neúprimnosti a umeliny. Piata loď nie je zábava ani príjemná kratochvíľa. Nepredkladá všetko hotové, predžuté, instantné, zabalené do ľúbivých obrázkov. Práve naopak. Vyžaduje si citlivého, pozorného diváka, ochotného spolupracovať. Doznieva pomaly, dlho, intenzívne. Aj preto je filmom, ktorý treba vidieť.


Spojené štáty a Južná Kórea  odštartujú v apríli spoločné vojenské cvičenia

SOUL. Južná Kórea a Spojené štáty odštartujú prvého apríla ďalšie rozsiahle vojenské cvičenia. Manévre Foal Eagle/Key Resolve sa pôvodne mali konať už skôr, ale kolidovali so zimnými olympijskými hrami v Pjongčangu a Soul sa ich v januári rozhodol odložiť, píše spravodajský portál BBC. Na cvičeniach sa zúčastní viac ako 300-tisíc vojakov. Foal Eagle/Key Resolve zahŕňajú pozemné, námorné a vzdušné vojenské cvičenia aj počítačové simulácie. V uplynulých rokoch tiež zahŕňali cvičenia na teroristické a chemické útoky. Vnímané ako príprava na inváziu Vojenské cvičenia sú jedným z bodov sporu na Kórejskom polostrove, keďže Severná Kórea ich obyčajne vníma ako prípravu na inváziu. Pentagon oznámil, že už krajinu o cvičeniach informovali a nemá dôvod ich vnímať ako provokáciu, keďže "sú zamerané na obranu". USA aj Južná Kórea argumentujú, že vojenské cvičenia vychádzajú z dohody o obrane z roku 1953 a sú okrem iného nevyhnutné na posilnenie pripravenosti ich vojsk v prípade vonkajšieho útoku.Oznámenie vojenských cvičení prišlo v čase bezprecedentného diplomatického úsilia o zníženie napätia na Kórejskom polostrove. Začiatkom marca americký prezident Donald Trump nečakane prijal pozvánku od severokórejského lídra Kim Čong-una na priame rokovania. Kórejská ľudovodemokratická republika (KĽDR) dokonca pripustila, že by sa zbavila svojich jadrových zbraní. Ďalšie detaily o stretnutí zatiaľ nie sú známe a Severná Kórea ich priamo nekomentovala, ak by však rokovania napredovali, bolo by to vôbec prvé stretnutie medzi americkým prezidentom v úrade a severokórejským lídrom. Minulý týždeň pricestoval minister zahraničných vecí KĽDR Ri Yong-ho do Švédska. Jeho tamojšia návšteva vyvolala špekulácie, podľa ktorých by sa spomínané stretnutie mohlo konať tam.


Bosch prichádza s novinkou. Budeme šoférovať v 3D okuliaroch?

Zaujímavá inovácia by mohla zvýšiť bezpečnosť.

Nemecká spoločnosť Bosch v uplynulých dňoch odhalila úplne nový spôsob zobrazovania údajov na prístrojovej doske v automobiloch. Technologický gigant vidí budúcnosť v pasívnej 3D technológii. Práve trojrozmerné zobrazovanie najdôležitejších údajov, by podľa Boschu malo prispieť k ich lepšej čitateľnosti a tým pádom aj zrýchliť reakcie vodičov. Spoločnosť sídliaca neďaleko nemeckého Stuttgartu, tak reaguje na súčasný trend vo využívaní digitálnych kokpitov. Dr. Steffan Berns, prezident Bosch - Car Multimedia hovorí: „Displeje v autách sa stávajú interaktívnymi systémami, ktoré sa dokážu lepšie prispôsobiť individuálnym požiadavkám vodičov. Pre značku Bosch je to obrovský obchodný potenciál.“ Hlavnou úlohou vylepšenia moderných displejov je tak zvýšiť bezpečnosť automobilov. Obraz, ktorý vystupuje do priestoru, bude na vodiča pôsobiť dôraznejšie a dokáže ho lepšie varovať pred hroziacim nebezpečenstvom. „Hĺbka displeja znamená, že vodič môže zareagovať na vizuálne upozornenie rýchlejšie, či už pôjde o asistenčný systém alebo upozornenie na kolónu,“ dodáva Dr. Berns. Trojrozmerné zobrazovanie informácii by však mohlo mať aj množstvo ďalších výhod. Ak by sme napríklad pri pohľade do parkovacej kamery videli obraz a predmety v 3D, pravdepodobne by sme sa dokázali lepšie vyhnúť nechceným škrabancom. Orientácia v neznámom prostredí by bola vďaka trojrozmernému zobrazeniu navigácie tiež o niečo jednoduchšia. Lepšia predstava kde presne sa vodič v danom okamihu nachádza, môže prispieť k zníženiu nervozity na cestách. Spoločnosť Bosch chce detaily fungovania 3D technológie prezradiť na blížiacom sa frankfurtskom autosalóne. Práve v Nemecku by sme sa tiež mohli dozvedieť, či informácie vystupujúce do priestoru majú reálnu šancu na uplatnenie v praxi.


STĹPČEK PETRA SCHUTZAKoľko elitných vyšetrovateľov by zvládlo test gramotnosti?

V zákone čierne na bielom stojí, že určité peniaze sa môžu použiť iba na tento a ešte tento účel.

Zábava na motívy, že koľko policajtov treba na namontovanie žiarovky, by sa dala – čisto zo žánrových dôvodov - updatovať do verzie, koľko elitných vyšetrovateľov NAKA by zvládlo test čitateľskej gramotnosti PISA. Podozrenie je, že nula. Pretože, všakáno, ak v zákone čierne na bielom stojí, že určité peniaze sa môžu použiť iba na tento a ešte tento účel, tak nič iné než neporozumenie textu nemôže byť v tom, ak nezačnú stíhanie v prípade použitia na účel tretí. Iné možnosti, teda že by NAKA bola účastníkom akejsi dohody o nedotknuteľnosti zvierat väčších než okresný tajomník, sú, samozrejme, zlomyseľné legendy. Šíria sa z kaviarne, ktorá sa nevie zmieriť s tým, že Plavčanova školská reforma urobí zo Slovenska najvzdelanejší kút Európy a z Fico III vládu, ktorá je pre všetkých, a nie iba pre vyvolených.


Hlavný hygienik nariadil pre podvody s brazílskym mäsom mimoriadne kontroly

BRATISLAVA. Hlavný hygienik SR Ján Mikas nariadil mimoriadne kontroly v súvislosti s podozrením na podvod s mäsom a mäsovými výrobkami z Brazílie. Oznámenie o podvode dostal dnes Úrad verejného zdravotníctva (ÚVZ) SR prostredníctvom národného kontaktného bodu pre Rýchly výstražný systém pre potraviny a krmivá (RASFF). Mimoriadne kontroly sa budú týkať všetkých zariadení spoločného stravovania vrátane školských a predškolských. "Mimoriadne kontroly budú zamerané na pôvod a vysledovateľnosť mäsa a mäsových výrobkov a preukázanie ich zdravotnej neškodnosti," priblížil hlavný hygienik. Kontroly budú prebiehať v spolupráci s príslušnou regionálnou veterinárnou a potravinovou správou, ktorá realizuje kontrolu mäsa v obchodnej sieti a vo veľkoskladoch na Slovensku. "Zároveň budú zabezpečené odbery vzoriek mäsa a mäsových výrobkov z Brazílie na laboratórne vyšetrenie za účelom overenia ich zdravotnej neškodnosti a súladu s požiadavkami platnej legislatívy. V prípade zistenia alebo podozrenia na porušovanie požiadaviek legislatívy budú okamžite prijaté potrebné opatrenia," zhrnul Mikas. Mäsový škandál v Brazílii podľa ministerstva pôdohospodárstva nemá obdobu. Brazília je najväčší svetový vývozca červeného mäsa a svoje mäsové výrobky, ako aj produkciu vyváža do 150 krajín sveta. Po dvojročnej akcii federálnej polície tam obvinili desiatky ľudí vrátane inšpektorov a zatvorili niektoré prevádzky. Dôvodom je podozrenie, že niektorí veľkí producenti mäsa celé roky predávali doma aj na zahraničných trhoch pokazené hovädzie a hydinové mäso. Aby dostali potrebné certifikáty, podplácali podľa vyšetrovateľov politikov a hygienikov. Podľa polície používali výrobcovia kyseliny aj ďalšie chemikálie, aby zamaskovali, že tovar je pokazený. V niektorých prípadoch dokonca do hydinového mäsa primiešavali pre zisk aj zemiaky, vodu či lepenku. Niektoré exportné dodávky vykazovali stopy salmonely.


OSN bude hlasovať o Jeruzaleme, Američania varujú spojencov

Valné zhromaždenie na čele s predsedom Miroslavom Lajčákom má hlasovanie naplánované už na štvrtok.

NEW YORK. Spojené štáty v stredu varovali spojencov, že si budú "zapisovať mená" tých krajín, ktoré na štvrtkovom mimoriadnom zasadnutí Valného zhromaždenia OSN podporia rezolúciu zameranú proti rozhodnutiu prezidenta USA Donalda Trumpa uznať Jeruzalem za hlavné mesto Izraela. Informovali o tom v stredu agentúry AP a Reuters. Mimoriadne zasadnutia 193-členného VZ OSN sú zriedkavé. Vo štvrtok sa zhromaždenie takto zíde na žiadosť arabských a moslimských krajín a podľa palestínskeho vyslanca pri OSN Rijáda Mansúra by malo hlasovať o návrhu rezolúcie, ktorá vyzýva na odvolanie Trumpovho vyhlásenia. Takéto uznesenie by bolo síce nezáväzné, malo by však politickú váhu. Obdobný návrh rezolúcie v pondelok USA vetovali v Bezpečnostnej rade OSN. Zvyšní 14 členovia BR OSN hlasovali za návrh predložený Egyptom, ktorý konkrétne nespomínal ani Spojené štáty, ani Trumpa, vyjadroval však "hlboké poľutovanie nad nedávnymi rozhodnutiami týkajúcimi sa statusu Jeruzalema". Veľvyslankyňa USA pri OSN Nikki Haleyová v utorkovom liste desiatkam členských štátov OSN, ku ktorému sa dostala agentúra Reuters, varovala, že Spojené štáty si zapamätajú, kto hlasoval za rezolúciu kritizujúcu ich rozhodnutie. "Prezident bude toto hlasovanie pozorne sledovať a požiadal ma, aby som ho informovala, ktoré krajiny hlasovali proti nám. Zaznamenáme si každý hlas v tejto otázke," uviedla Haleyová v liste. Neskôr takýto postoj potvrdila vo vyjadrení na sociálnej sieti: "USA si budú zapisovať mená," napísala na Twitteri. "Vždy nás žiadajú, aby sme urobili viac a poskytli viac. Takže keď urobíme rozhodnutie v mene amerického ľudu o tom, kde máme umiestniť NAŠE veľvyslanectvo, nečakáme, že tí, ktorým sme pomohli, sa zamerajú proti nám," objasnila Haleyová, ktorá vo svetovej organizácii zaujala agresívny prístup, pokiaľ ide o priority súčasnej vlády USA. Haleyová ešte v pondelok vysvetľovala, že USA návrh rezolúcie v BR OSN vetovali preto, aby bránili svoju zvrchovanosť, keďže každá krajina má právo rozhodnúť sa, kde umiestni svoje zastupiteľstvo. Vetovanú rezolúciu kritizovala ako "urážku" Washingtonu, na akú sa nezabúda. Trump pri oznámení o uznaní Jeruzalema za hlavné mesto Izraela 6. decembra súčasne avizoval, že Spojené štáty presťahujú svoje veľvyslanectvo v tejto krajine z Tel Avivu do Jeruzalema.


Hlina kritizoval iniciatívu Za slušné Slovensko za podporu Valla

Hlina upozornil aktivistov, že sa postavili za architekta Penty.

BRATISLAVA. Iniciatíva Za slušené Slovensko sa rozhodla ovplyvňovať tohtoročné komunálne voľby. Tvrdí to líder mimoparlamentného Kresťanskodemokratického hnutia (KDH) Alojz Hlina. Reaguje tak na rozhodnutie iniciatívy podporiť vo voľbách kandidáta na primátora Bratislavy Matúša Valla. Ľudia podľa Hlinu nestáli na námestiach preto, aby sa nakoniec dozvedeli, že organizátori zhromaždení Za slušné Slovensko podporujú "architekta Penty". "Ak sa niekto rozhodne po tom všetkom, čo sme o Pente počuli, pre nich robiť architekta, tak je to jeho rozhodnutie a preberá zaň zodpovednosť," vyhlásil Hlina. Ako tvrdí, ak Vallo bral ako profesijnú výzvu robiť veľké projekty pre firmu so silne problematickým imidžom, tak by si mal byť vedomý, že uchádzať sa o verejnú službu v slušnej krajine je problém. "Bolo veľa umelcov, architektov, ktorí pracovali pre problematických investorov, vládcov, ale nepočul som, že by sa uchádzali o post primátora hlavného mesta toho-ktorého štátu. A už vôbec som nepočul, že im v takomto konaní slušní ľudia tlieskali," skonštatoval Hlina. Kandidátkou KDH na primátorku Bratislavy je Caroline Líšková. "Pre niektorých politikov boli aktivity iniciatívy Za slušné Slovensko hrdinské, kým vyhovovali ich politickým cieľom. Hneď ako sa to zmenilo, začali útočiť. Aj frustrácia pána Hlinu musí byť veľká, keď okrem útoku na mňa spochybňuje aj čestnosť krokov iniciatívy," uviedol Vallo v reakcii na Hlinove slová. Deklaruje, že nemusí nič skrývať ani v otázke svojej doterajšej práce. "Som spolumajiteľom stredne veľkého architektonického ateliéru. Pokiaľ sa architektonický ateliér nešpecializuje len na rodinné domy, ale aj na väčšie stavby, skôr či neskôr robí nejakú realizáciu aj pre developera, pretože nikto iný dnes prakticky nestavia. Rovnako to platí aj v prípade nášho ateliéru," skonštatoval. Ako tvrdí, zúčastňujú sa len súťaží a realizácií, za ktoré sa vedia kedykoľvek postaviť a pred kýmkoľvek ich obhájiť. Takto napríklad robili pre Pentu v Košiciach projekt Nová Terasa. Túto skúsenosť považuje Vallo za svoju výhodu, lebo vie, ako v istých situáciách uvažujú developeri. "Pán Hlina sa však snaží podsúvať, že som architekt Penty. Nie, nie som, lebo ak by som ním bol, nešiel by som aj do kampane s tým, čo stále hovorím. Že dnes v Bratislave určujú rozvoj aj jeho pravidlá developeri a my musíme tento vzťah kompletne obrátiť. Pravidlá musí určovať a nastavovať sebavedomé mesto a developeri ich musia dodržiavať," podotkol Vallo. Iniciatíva Za slušné Slovensko vyjadrila podporu okrem Valla, aj kandidátovi na primátora Nitry Marekovi Hattasovi a kandidátovi na primátora Žiliny Petrovi Fiabánemu. Vysvetľuje to tým, že títo kandidáti sa prihlásili k ich vízii Slušné mestá a obce Slovenska, sú transparentní a volajú po tom, aby občania aj po voľbách mohli participovať na správe veci verejných. Zástupcovia iniciatívy deklarujú, že naďalej ostávajú občianskou iniciatívou a že do politiky nevstúpili. Uvedomujú si však, že môže prísť časť kritiky za to, že niekoho podporia. "My však len hovoríme, títo ľudia sa hlásia k vízii Slušné mestá a obce Slovenska a spĺňajú tie podmienky. Ak chceme zmenu v krajine a voláme po slušnom i spravodlivom Slovensku, tak cítime povinnosť povedať ľuďom, ako to vidíme my," uviedol člen iniciatívy Juraj Šeliga. Ako tvrdí, Vallo si splnil "domácu úlohu" a v jeho Pláne Bratislava vidno, koľko rokov sa v hlavnom meste angažuje. "Ponúka veľmi konkrétne a reálne riešenia," argumentoval Šeliga, prečo sa iniciatíva rozhodla podporiť v Bratislave práve Valla. Iniciatíva avizuje, že chce podporiť aj ďalších nezávislých kandidátov na poslancov zastupiteľstiev či na primátorov a starostov v ďalších obciach a mestách Slovenska, ktorí sa budú hlásiť k vízii a ktorých si vyberú.


Novému foťáku od Panasonicu nevadia ani trasúce sa ruky (test)

Lumix G80 sa nezľakne zlého počasia, má 5-osú optickú stabilizáciu a špičkový digitálny hľadáčik.

Dá sa ešte v dobe neustále poklesu záujmu o klasické digitálne fotoaparáty presadiť na zmenšujúcom sa trhu? Vyskúšali sme novinku od Panasonicu, ktorou chce firma zaujať nadšencov fotografovania. Lumix DMC-G80 vás nebude obťažovať svojou veľkosťou, ovládaním a dokonca odolá aj striekajúcej vode a prachu. Na ergonomicky dobre zvládnutý kompaktný prémiový fotoaparát s výmennými objektívmi si ale pripravte aspoň tisíc eur. Pred kúpou je často podceňovaná, no za jej dobré zvládnutie budete výrobcovi ďakovať počas celej doby používania. Ergonómia má výrazný vplyv na celkovú pohodu používania a ovládania, pričom je dôležitá aj pre fotografa amatéra. Panasonic odviedol dobrú prácu, Lumix G80 sa v ruke drží príjemne a ani so základným 12-60 mm objektívom nie je veľmi ťažký. V prípade potreby ho preto môžete pokojne obsluhovať jednou rukou, dokonca aj fotografie sú vďaka účinnej optickej stabilizácii ostré. Množstvo ovládacích prvkov poteší hlavne pokročilého fotografa, keďže má k dispozícii všetky dôležité nastavenia a päť funkčných tlačidiel, ktorým je možné priradiť vlastnú funkciu. Displej s trojpalcovou uhlopriečkou si môžete podľa potreby vyklopiť a otočiť o 180 stupňov v každom smere. Optický hľadáčik tu nenájdete, no ten elektronický je vynikajúci hlavne vďaka OLED technológii a rozlíšeniu 2,36 milióna bodov. Panasonic pre svoj nový fotoaparát nevytvoril nový snímač, ale upravil osvedčené riešenie použité pri modeli Lumix DMC-G7. Zmien nie je okrem odstránenia antialiasingového filtra veľa, no v spojení s novým systémom spracovania JPEG fotografií je výsledok veľmi dobrý. Samozrejme stále platí pravidlo, že pre následné spracovanie je vhodnejšie fotiť aj do formátu RAW. Dnešné ceny za vysokokapacitné SD karty sú nízke, veď výkonnú SDXC kartu s kapacitou 128 gigabajtov kúpite už za približne 50 eur. Tendencia vyblednutých farieb pri vyššej citlivosti bohužiaľ nezmizla, tento problém ale pri Panasonicu pretrváva už dlhšiu dobu, aj keď nie je ťažké ho pri dodatočných úpravách jednoducho odstrániť. Hlavne v prípade spracovania RAW formátu sa dá dosiahnuť skvelý výstup aj pri veľmi zlých svetelných podmienkach. Na snímač s rozmermi 17,3 x 13 mm s rozlíšením 16 miliónov bodov je výsledok veľmi dobrý. Spokojní budete aj pri zázname videa, hlavne v prípade, ak použijete podporovaný objektív pre duálnu stabilizáciu obrazu. Na záznam v 4K rozlíšení je radosť pozerať a ak vaša SD karta zvládne zaznamenať aj vysoký dátový tok, môžete sa tešiť na skvelý obraz s množstvom detailov. Lumix G80 sa chová presne tak, ako by sme čakali od prémiovej bezzrkadlovky – je rýchla, nezdržuje pomalým zaostrovaním a neutečie jej ani rýchlo pohybujúci sa objekt. Panasonic vylepšil svoj systém automatického zaostrovania a vďaka 49 sledovaným bodom dokáže pri automatike fotiť rýchlosťou 6 snímok za sekundu a nestratí pritom zaostrenie ani pri pohybujúcom sa objekte. Pri pevnom zaostrení môžete za sekundu spraviť 9 snímok a k dispozícii je aj špeciálny režim takzvanej elektronickej uzávierky, ktorá umožňuje spraviť až 40 fotografií za sekundu. Samozrejme sú na trhu aj vhodnejšie modely pre športovú fotografiu, nie však v tejto cene a s rovnakou funkčnou výbavou. Optická stabilizácia je nadpriemerne účinná, keďže môžete kombinovať optickú stabilizáciu čipu so stabilizáciou objektívu a k dispozícii je aj doplnková elektronická stabilizácia, ktorá ale mierne oreže snímanú plochu. S duálnym systémom stabilizácie sú zatiaľ dostupné len dva setové objektívy, na budúci rok má pribudnúť aj podpora pre jeden Leica teleobjektív s rozsahom 100-400 mm. Nie je ale vylúčené, že firma časom pridá podporu aj pre niektoré z ďalších už predávaných objektívov. Za základné balenie bez objektívu zaplatíte približne 860 eur, čo je cena poloprofesionálnej zrkadlovky. Spolu 12-60 mm objektívom sa stále zmestíte pod hranicu 1000 eur a ak si priplatíte ďalšie tri stovky, odídete domov aj s dobrým univerzálnym objektívom 14-140 mm. S ohľadom na možnosti fotoaparátu a kvalitu fotografií je cena adekvátna, dokonca môžeme odporučiť aj základný objektív. Fotenie s ním je veľmi príjemné a skvelé výsledky dosiahnete aj pri použití automatického režimu. Panasonic Lumix DMC-G80 je vynikajúci univerzálny fotoaparát určený pre náročnejšieho používateľa. Nebude vás obťažovať veľkými rozmermi a v batohu jeho hmotnosť ani nepostrehnete. A to najdôležitejšie, fotografovanie, mu ide aj spolu so 4K videom na výbornú. Snímač: CMOS 16 MpxRozmery snímača: 17,3 x 13 mmRozlíšenie: 4592 x 3448 bodovISO: 200 – 25600Stabilizácia: 5-osá, stabilizovaný senzorFormáty fotografií: JPEG (Exif 2.3), RAW (Pana RW2)Počet ostriacich bodov: 49LCD: 3“, 1 milión bodovHľadáčik: elektronický OLED, 2,36 milióna bodovKontinuálne fotenie: 9 snímok za sekunduVideo: max. 3840 x 2160 30p (100 Mbps)Rozhranie: USB 2.0, micro HDMI , Wi-FiRozmery: 128 x 89 x 74 mmHmotnosť: 505 gramov (bez objektívu)


Kiska: Poľnohospodárstvo ovládli mafiánske skupiny

Zodpovedné úrady musia podľa prezidenta začať konať a vrátiť na vidiek právo a poriadok.

BRATISLAVA. Na nevyhnutnosť zastaviť úpadok slovenského poľnohospodárstva, a tým aj znižovania zamestnanosti na vidieku, poukázal v stredu prezident Andrej Kiska v príhovore na sneme Združenia miest a obcí Slovenska (ZMOS). Vyhlásil, že na vidieku žije až polovica obyvateľstva, no v agrosektore pracujú len dve percentá populácie, čo je skoro najmenej v rámci Európskej únie. Pripomenul tiež, že Slovensko dlhodobo nie je potravinovo sebestačné. Od vstupu Slovenska do EÚ klesla zamestnanosť v poľnohospodárstve na polovicu napriek tomu, že od Únie sme od roku 2004 dostali len na poľnohospodárske dotácie asi 3,3 miliardy eur. „Produktivita však stagnovala a na vidieku sa stratilo 50-tisíc pracovných miest,“ vyhlásil prezident. Dôsledkom je, že naša krajina nevyprodukuje dostatok potravín ani na vlastnú spotrebu. Poľnohospodárstvo ovládli podľa Kisku „pochybné a mafiánske skupiny, ktoré sú veľmi úspešné pri získavaní verejných financií“. „Štátne orgány sa iba prizerajú,“ vyhlásil s tým, že kompetentné úrady musia začať konať a vrátiť na vidiek právo a poriadok. „Úrady nesmú prehliadať nezákonné praktiky, ktoré ničia poctivých farmárov,“ zdôraznil prezident a samosprávy pritom vyzval, aby na nekalé praktiky upozorňovali.


Na Mesiaci sú záhadné kruhy, teraz objasnili ich pôvod

Vedci ukázali, ako mohla vzniknúť zvláštna trojica kruhov na viditeľnej strane našej prirodzenej družice.

BRATISLAVA. Je to jeden z najzvláštnejších útvarov na Mesiaci. Na jeho privrátenej strane, na západnom okraji sa nachádza Mare Orientale - mesačná nížina s čudnou trojicou kruhov s jediným stredom. Vedci sa snažia už desaťročia zistiť, akým spôsobom vznikol tento nepravdepodobný útvar. A ako je možné, že výsledkom je trojica sústredných kružníc. Nová štúdia v prestížnom magazíne Science teraz prišla s odpoveďou, ktorá sa odohrala pred zhruba 3,8 miliardy rokov. V relatívne mladej slnečnej sústave boli zrážky vesmírnych telies podstatne bežnejšie, než je to dnes. Po jednej z takýchto zrážok medzi dávnou protozemou a telesom vo veľkosti zhruba dnešného Marsu vznikol aj Mesiac. Už pohľad voľným okom naznačuje, že odvtedy sa stal obeťou množstva ďalších vesmírnych kolízií. Odborníci však dosiaľ nevedeli vysvetliť, ako mohol vzniknúť asi 930-kilometrový útvar, ktorý sa skladá z troch koncentrických štruktúr. Dáta z vesmírnej misie GRAIL teraz pomohli odhaliť odpoveď. Údaje z družice krúžiacej len dva kilometre nad mesačným povrchom priniesli informácie o zložení telesa. Meranie drobných rozdielov v gravitácii poslúžilo ako röntgen a prezradilo hustotu, teplotu či zloženie mesačných hornín. Tie následne vedcom prezradili príbeh, ako Mare Orientale vzniklo. „V minulosti sme panvu vnímali cez jej povrchové štruktúry,“ vysvetľuje podľa Space.com geológ a spoluautor výskumu Jim Head. „Ale nepoznali sme, ako v detailoch vyzerajú podpovrchové štruktúry.“ Dnešná impaktná panva má priemer síce prevyšujúci deväťsto kilometrov, no pôvodným kráterom po dopade cudzieho telesa nie je. Keď do Mesiaca narazila asi 64-kilometrová planétka rýchlosťou štrnásť kilometrov z sekundu, zanechala za sebou nanajvýš 460-kilometrový kráter. Dnes  jeho pozostatky nevidíme, a pozorujeme proces, ktorý nasledoval. Magazín Science následné udalosti prirovnáva ku kameňu, ktorý hodíte do vody. Na mieste dopadu sa hladina zdvihne do zvláštneho stĺpca vody, ktorý čoskoro padne nadol. Okolo miesta dopadu sa rozšíria vlnky. Výskumníci tvrdia, že po dopade sa steny impaktného krátera veľmi rýchlo zrútili a následne – ako vlny na hladine – vytvorili dva vonkajšie kruhy Mare Orientale. Stĺp roztavenej horniny v mieste dopadu planétky sa zase mohol zdvihnúť až do výšky 140 kilometrov a rýchlo, v priebehu pár minút skolaboval. Najvnútornejší kruh čudného mesačného útvaru je pozostatkom po tomto stĺpe, pričom materiál sa rovnomerne a pravidelne rozprestrel do okolia. Výsledkom bol tiež kruh. Vedci zdôrazňujú, že rovnaký proces napokon funguje aj na našej vlastnej planéte. Takto nejako vyzerá aj pozostatok po náraze telesa, ktorý zrejme na Zemi vyhubil dinosaury. DOI: 10.1126/science.aag0519 Tento text ste mohli čítať vďaka tomu, že platíte za obsah. Vážime si to.


Študenti Univerzity Komenského obsadili 10. miesto na svete v programátorskej súťaži

BRATISLAVA. Študenti Univerzity Komenského (UK) v Bratislave uspeli v celosvetovom finále programátorskej súťaže Google Hash Code 2017. Tím z Fakulty matematiky, fyziky a informatiky (FMFI) UK obsadil 10. miesto na svete. Agentúru SITA o tom informovala Andrea Földváryová z oddelenia vzťahov s verejnosťou Univerzity Komenského v Bratislave.Súťažiace tímy mali v celosvetovom finále súťaže za obmedzený čas čo najlepšie vyriešiť zadaný praktický optimalizačný problém. Podľa Földváryovej v kvalifikačnom kole napríklad súťažiaci riešili problém minimalizácie omeškania vysielaného videa pomocou vhodných vyrovnávacích pamätí v dátových centrách rozmiestnených po svete. Do kvalifikačného kola sa zapojilo 2 815 tímov z celého sveta, z toho 24 slovenských tímov. Do svetového finále vo Francúzsku postúpilo 50 najlepších tímov.  Jediným tímom zo Slovenska, ktorému sa podarilo prebojovať medzi svetovú špičku, bol tím študentov informatiky na FMFI UK. Jeho súčasťou boli študenti Eduard Batmendijn, Jozef Brandys a Roman Hudec.Rektor Univerzity Komenského v Bratislave Karol Mičieta tvrdí, že matfyzácky tím je nielen skvelou vizitkou pedagógov, ale aj inšpiráciou pre ďalších študentov z radov záujemcov o neľahké, ale jedinečné štúdium na Fakulte matematiky, fyziky a informatiky UK. „Dostanú tak vstupenku k zaujímavému kariérnemu rastu, prestížnemu povolaniu a pritom im môže ostať celoživotný dobrý pocit z hry,“ uviedol Mičieta.


Prví obyvatelia evakuovanej švajčiarskej obce sa vrátili do príbytkov

Do podmienečne uzavretej zóny sa môže vrátiť 65 ľudí.

BONDO. Takmer dva mesiace po gigantickom zosuve časti hory Piz Cengalo vo Švajčiarsku sa v sobotu prví obyvatelia horskej obce Bondo vrátili do svojich príbytkov. Celkove sa do podmienečne uzavretej zóny môže vrátiť 65 ľudí. V lokalite obnovili zásobovanie elektrickou energiou i vodou, informovali švajčiarske médiá s odvolaním sa na oficiálne zdroje. Zvyšok občanov, ktorých domy stoja v úplne uzavretej tzv. červenej zóne, musí vyčkať do polovice novembra na povolenie vrátiť sa. Dovtedy by tu situáciu mali vylepšiť, konkrétne vyčistiť retenčné nádrže od množstva bahna a úlomkov skál, nasadené bagre. Z bezpečnostných dôvodov musia byť nádrže takmer úplne prázdne. V oblasti v nadmorskej výške viac ako 3300 metrov neďaleko sa 23. augusta uvoľnili najmenej štyri milióny kubických metrov úlomkov skál, štrku a kamenia a zosunuli sa v podobe obrovskej lavíny bahna a kamenia do údolia Val Bondasca. Nešťastie si vyžiadalo pravdepodobne životy ôsmich turistov, občanov Nemecka, Rakúska a Švajčiarska, ktorí sa pohybovali v lokalite považovanej za nebezpečnú v dvoch skupinách. Pátranie po nezvestných pozastavili po niekoľkých dňoch Išlo o najväčší zosuv skalného útesu vo švajčiarskom kantóne Graubünden v uplynulých desaťročiach


RegioJet zvýši v lete počet autobusov z Bratislavy do Chorvátska

K víkendovému páru spojov pribudne ďalší pár v strede týždňa.

BRATISLAVA. Súkromný dopravca RegioJet zvýši počas letnej sezóny počet autobusových spojov z Bratislavy na chorvátske pobrežie. K víkendovému páru spojov pribudne ďalší pár v strede týždňa, teda v utorok a v stredu v opačnom smere. "Linka sa rozšíri na dvojnásobný počet spojov. RegioJet súčasne uvažuje nad tým, že by v prípade veľkého záujmu cestujúcich nasadzoval na spoje namiesto jedného autobusu až dva," avizoval zároveň hovorca spoločnosti Aleš Ondrůj. K rozšíreniu pristupuje dopravca podľa jeho slov po úspešnej minuloročnej testovacej prevádzke. Spoločnosť súčasne plánuje rozšíriť svoje podnikanie na nemeckom trhu, kde chce zaviesť autobusy na trase Hamburg - Berlín - Drážďany - Praha s možnosťou prestupu na autobusy ďalej do Bratislavy.


Kúpili podiel v J&T. Číňania majú teraz krúžiť okolo U. S. Steel

O jeden z najväčších slovenských podnikov má údajne záujem čínska spoločnosť CEFC.

BRATISLAVA, KOŠICE. Jeden z najväčších slovenských podnikov, U. S. Steel Košice, má mať ďalšieho záujemcu. Teraz sa oň má zaujímať čínska spoločnosť CEFC. Informáciu priniesli Lidové noviny.  Ako napísali Lidové noviny jej zástupca pre operácie v Európe, český exminister obrany Jaroslav Tvrdík, však telefón nezdvihol a neodpovedal ani na zaslané otázky. Upozornili, že dnes je pritom ťažké povedať, či by nákup železiarní spoločnosťou CEFC dával zmysel. Rovnako nie je možné ani prečítať ich jednoznačnú stratégiu.  Na Slovensku nie je čínska spoločnosť neznáma. Vlastní napríklad  polovičný podiel v J&T Finance Group. Je tiež majiteľkou futbalového klubu Slavia Praha či vlastní polovičný podiel v aerolíniách Travel Service. Okrem športového klubu nakúpila i niekoľko nehnuteľností v centre Prahy alebo podiel vo vydavateľstve Empresa Media.   O predaji košického U. S. Steelu sa špekuluje dlhodobo. Najprv sa mal o ne zaujímať český miliardár Tomáš Chrenek, no ten informácie neskôr poprel. Okrem toho sa o spoločnosť mala zaujímať aj ďalšia čínska spoločnosť Hebei Iron Steel Group.


Útočník zranil na univerzite v Columbuse desať ľudí, polícia ho zneškodnila

Podľa amerických médií bol útočníkom muž somálskeho pôvodu. Zastreliť sa ho podarilo policajtovi, ktorý sa nachádzal blízko miesta útoku.

COLUMBUS. Polícia v americkom štáte Ohio zastrelila útočníka ozbrojeného nožom, ktorý v pondelok poranil desať ľudí na univerzite v meste Columbus. Zranené osoby previezli do troch neďalekých nemocníc. Jedna z nich je v kritickom stave. S odvolaním sa na miestne úrady a svedkov o tom informovala spravodajská stanica CNN. Polícia sa domnieva, že hrozba na Ohio State University v Columbuse je už zažehnaná. Vedenie školy oznámilo, že areál je už bezpečný a zrušilo vydané varovanie, výučbu však na zvyšok dňa neobnovilo. Polícia identifikovala usmrteného muža ako Abdula Razaka Aliho Artana, ktorý bol študentom univerzity v Columbuse. Podľa nemenovaného predstaviteľa pochádzal zo Somálska, mal však trvalý pobyt v USA. Zastreliť sa ho podarilo policajtovi, ktorý sa nachádzal blízko miesta útoku. Motív činu zatiaľ nie je známy, polícia ale nevylúčila, že išlo o terorizmus. Vedenie univerzity spočiatku informovalo o tzv. aktívnom strelcovi. CNN uviedla, že výstrely, ktoré v areáli univerzitného mestečka skutočne zazneli, mohli byť tie, ktoré vypálila polícia, keď sa snažila zastaviť útočníka vyzbrojeného mäsiarskym nožom. Vyšetrovatelia sa domnievajú, že ten istý muž pred príchodom do areálu narazil autom do ľudí. Podľa 20-ročného svedka Jacoba Bowera vytiahol nôž až v jednej z budov a následne s ním začal naháňať ľudí a pokúšal sa na nich zaútočiť. Motív útoku zatiaľ nie je známy. Ohio State University patrí k najväčším univerzitám v Spojených štátoch, pričom ju navštevuje viac ako 65-tisíc študentov. Tí sa v pondelok vrátili do školy po sviatku vďakyvzdania a momentálne sa pripravujú na semestrálne skúšky, ktoré ich čakajú v decembri.


Najstarší potápač na svete prekonal svoj rekord. Vo vode strávil 48 minút

Deväťdesiatšesťročný Ray Woolley sa potopil k vraku Zenobia pri cyperskej Larnake.

LARNAKA. Britský veterán z II. svetovej vojny prekonal svoj vlastný rekord ako najstarší potápač na svete. Ray Woolley sa v sobotu, v deň svojich 96. narodenín, potápal k vraku lode Zenobia pri cyperskom meste Larnaka. Správa mesta, ktorá počin sponzorovala, uviedla, že sa Brit potopil do hĺbky 42,4 metra a pod vodou bol 48 minút. Spolu s Woolleym sa k vraku potopilo dalších 47 potápačov. Woolley dúfa, že mu bude zdravie slúžiť aj na budúci rok, aby sa opäť pokúsil prekonať svoj rekord. Potápať sa podľa jeho slov chce až do 100 rokov. Jeho potápačské počiny zaznamenáva dokument Life Begins at 90. Trajekt Zenobia, ktorý je dlhý 174 metrov, sa prevrátil a potopil v roku 1980, keď prevážal 108 nákladných áut. Podľa správy Larnaky je Zenobia jedným z piatich vrakov najlepších na vrakové potápanie.


Ruskí hackeri ukradli pred dvoma rokmi citlivé dáta americkej NSA

Citlivých dát sa hackeri zmocnili, keď ich istý pracovník NSA presunul do svojho domáceho počítača.

NEW YORK. Hackeri najatí ruskou vládou ukradli pred dvoma rokmi citlivé dáta americkej Národnej agentúry pre bezpečnosť (NSA), ktoré obsahujú detaily o prenikaní do cudzích počítačových sietí a o obrane pred kybernetickými útokmi. Napísal o tom denník The Wall Street Journal s odvolaním sa na anonymné zdroje. Dát sa hackeri zmocnili, keď ich istý pracovník NSA presunul do svojho domáceho počítača. Podľa amerického denníka ide o jeden z najzávažnejších hackerských útokov vôbec. V roku 2013 Edward Snowden, iný zamestnanec NSA, ukradol zo serverov tejto bezpečnostnej agentúry údaje o špionážnych metódach USA v zahraničí. The Wall Street Journal napísal, že do súkromného počítača externého zamestnanca NSA sa možno hackeri dostali cez antivírusový program ruskej spoločnosti Kaspersky Lab. Jej produkciu minulý mesiac americká vláda zakázala inštalovať do úradných počítačov pre podozrenie, že firma pracuje pre ruskú rozviedku. Firma Kaspersky Lab obvinenia energicky popiera a tvrdí, že sa nie vlastnou vinou ocitla uprostred geopolitického boja. NSA informáciu amerického denníka odmietla komentovať. Senátor Ben Sasse, člen branného výboru hornej komory Kongresu, označil informáciu za alarmujúcu. "NSA musí vystrčiť hlavu z piesku a vyriešiť problém externých zamestnancov. Rusko je v kybernetickom priestore naším jasným nepriateľom, nemôžeme si dovoliť také zlyhanie," povedal Sasse agentúre Reuters. NSA útok na svoje servery objavila až vlani na jar, píše The Wall Street Journal. Hackeri ukradli údaje o tom, ako agentúra preniká do cudzích počítačových sietí, aké programy na to používa a ako sama chráni svoje siete vnútri USA. Ak by Rusi tieto údaje dostali do rúk, mohli by lepšie chrániť svoje systémy a ľahšie naopak prenikať do tých amerických.


STĹPČEK PETRA SCHUTZAMinimálka je len politika

Automat

Komentár Baláža

Stĺpček

Názor odborára

Aj keby sme vnímali minimálnu mzdu ako štandardný stabilizátor sociálneho štátu – čo vôbec nemusíme – najnovšia slovenská variácia „Fico 2019“ si sekundu odbornej debaty i tak nezaslúži. Za priamy dôkaz, že sotvačo vzdialenejšie od zodpovednej správy štátu sa dá vymyslieť, poslúži jediný fakt. Odporúčanie Európskeho sociálneho výboru, na ktoré sa Fico a spol. (podvodnícky) odvolávajú, znie na 60 percent čistej, nie hrubej priemernej mzdy. Čo je, každý uzná, obrovský rozdiel. Keby sa toto uzákonilo, zo Slovenska by sa razom stala krajina s relatívne najvyššou „minimálkou“ na celom svete. Čo si, samozrejme, zo stovky príčin nemôže dovoliť. Ani SR, ani nikto normálny. Gigantický populizmus Smeru nepatrí do odbornej, ale čisto politickej debaty. Asi v zmysle, či už rozumiete tomu, prečo sú v súvislosti s financovaním strán úplne absurdné všetky reči o rovných podmienkach. Pýtajme sa: existuje väčšia nerovnosť ako tá, keď si vládna strana robí brutálnu kampaň z verejných peňazí, a ešte vyložene na škodu ďalších generácií?


Rektorom sa nepozdávajú zmeny v prípade financií na vedu a výskum, od vlády požadujú garancie

Po novom má na operačný program dohliadať rezort dopravy.

BRATISLAVA. Sedem rektorov Združenia výskumne a technicky zameraných univerzít vyzýva vládu, aby im dala garancie v prípade operačného programu Výskum a inovácie, z ktorého je financovaná značná časť slovenskej vedy a výskumu. Vyplýva to z ich stanoviska, ktoré agentúre SITA poskytol hovorca Slovenskej technickej univerzity (STU) Fedor Blaščák. V ňom sa okrem iného uvádza, že na program bude zrejme po novom dohliadať rezort dopravy. Podľa rektorov ide o hazard a nebezpečný experiment, ktorý môže zhoršiť situáciu. Rektori sú ochotní kroky vlády podporiť iba v takom prípade, že bude garantované zdynamizovanie procesu čerpania prostriedkov. Na vedu a výskum sa na Slovensku v aktuálnom programe vyčerpalo iba 13 percent z celkovej sumy 1,7 miliardy eur. Pôvodne má program v gescii rezort školstva. „Hlavným zdrojom verejných výdavkov na vedu a výskum na Slovensku sú v posledných rokoch prostriedky z eurofondov. V operačnom programe Výskum a inovácie je na prioritu podpory výskumu, vývoja a inovácií alokovaných 1,7 miliardy eur, no zatiaľ sa podarilo vyčerpať len 13 percent. Zdôrazňujeme, nie vinou univerzít ani ústavov SAV. Na všetky doteraz vyhlásené výzvy sme reagovali a vo väčšine prípadov je naša absorpčná kapacita vyššia, ako sú alokované financie pre výzvy," tvrdia rektori. Podľa nich Slovensko môže byť za nevyčerpanie financií potrestané. Dopadom za meškanie v čerpaní je takzvaný dekomitment (odňatie prostriedkov) a Slovensku pre slabé čerpanie za rok 2019 opäť hrozí dekomitment vo výške viac než 120 miliónov eur," uvádza sa v stanovisku rektorov. Presun celého operačného programu na konci programového obdobia pod nový riadiaci orgán vnímame ako nebezpečný experiment. „Situácia s vyhlasovaním výziev a vyhodnocovaním projektov je mimoriadne kritická, a preto sme v septembri 2019 iniciovali rokovanie s ministerkou školstva Martinou Lubyovou k prijatiu účinných opatrení na zlepšenie situácie," píše sa ďalej v stanovisku. "V piatok 11. októbra sa uskutočnilo mimoriadne zasadnutie Rady vlády pre vedu, techniku a inovácie s cieľom prerokovať návrhy opatrení, ako sa zo strany Slovenska vyhnúť hroziacemu dekomitmentu. Rada vlády pre nás prekvapivo napokon prijala odporúčanie pre vládu presunúť celý operačný program pod ministerstvo dopravy, ktoré by sa po novom malo stať riadiacim orgánom." Rektori navyše takéto riešenie vnímajú ako nesystémové. „Presun celého operačného programu na konci programového obdobia pod nový riadiaci orgán vnímame ako nebezpečný experiment, ktorého výsledkom môže byť ďalšie zhoršenie už teraz mimoriadne kritickej situácie," tvrdia rektori. "Sme ochotní tento krok podporiť, ak dostaneme garancie od vlády, že dôjde k zdynamizovaniu procesov a plánované prostriedky budú naďalej k dispozícií vedeckým inštitúciám v plnom rozsahu. Požadujeme striktné dodržanie termínov a pravidiel, ktoré sú uvedené v prebiehajúcich a indikatívnych výzvach."


Vo všetkých horských oblastiach trvá mierne lavínové nebezpečenstvo

BRATISLAVA. Vo všetkých horských oblastiach je v utorok vyhlásené mierne lavínové nebezpečenstvo, teda 2. stupeň z päťdielnej medzinárodnej stupnice. Informuje o tom Stredisko lavínovej prevencie Horskej záchrannej služby v Jasnej. Po poslednom snežení sa nový sneh stabilizoval vplyvom striedania kladných a záporných teplôt cez deň a v noci. Snežilo pri teplotách blízko 0° C a pri slabom juhozápadnom vetre, preto je nový sneh rovnomerne rozmiestnený. Nebezpečie hrozí na strmých svahoch s južnou, juhovýchodnou a juhozápadnou orientáciou v poobedňajších hodinách pri kladných teplotách vzduchu, hlavne v stredných polohách. Vo vysokých polohách by sa teplota vzduchu mala udržať pod bodom mrazu.Lavínové nebezpečenstvo v priebehu dňa s oteplením stúpa.Počasie v horských oblastiach ovplyvňuje nevýrazné frontálne rozhranie spojené s tlakovou nížou. Naposledy snežilo v noci z nedele na pondelok. Celkovo pripadlo od troch do 30 cm snehu hlavne vo Veľkej Fatre a v Nízkych Tatrách. V stredných polohách sa teplota v utorok dostala nad bod mrazu a sneh sa premočil. Vo vysokých polohách a na tienistých svahoch ostal sneh prachový.


Vo vysokohorskom teréne všetkých pohorí trvá malá lavínová hrozba

LIPTOVSKÝ HRÁDOK. Vo vysokohorskom teréne všetkých pohorí trvá malé lavínové nebezpečenstvo, prvý stupeň z päťdielnej medzinárodnej stupnice. Podľa Igora Žiaka zo Strediska lavínovej prevencie Horskej záchrannej služby je snehová pokrývka do určitej hĺbky dôsledkom pretrvávajúceho ochladenia zamrznutá a tvrdá, čiže všeobecne dobre spevnená. "Počas dňa sa na slnkom osvietených svahoch jej stabilita mierne zhoršuje. Na veľmi strmých svahoch je možný výskyt snehových splazov alebo malých lavín z mokrého snehu. Vo výnimočných prípadoch je možné uvoľnenie spontánnych kĺzavých (základových) lavín na veľmi strmých trávnatých svahoch," doplnil. V nedeľu ráno bolo na horách jasno. Teplota vzduchu sa pohybovala v rozpätí od mínus jedného do plus piatich stupňov Celzia. Fúkal mierny, na hrebeňoch čerstvý severovýchodný vietor rýchlosťou šesť metrov za sekundu. Za posledných 24 hodín nový sneh nepripadol.


Grécko sa musí urýchlene dohodnúť s veriteľmi, tvrdí guvernér gréckej banky

ATÉNY. Guvernér gréckej centrálnej banky Jannis Stournaras požaduje urýchlené dokončenie rokovaní Atén s medzinárodnými veriteľmi. "Už teraz cítime v ekonomike prvé negatívne dôsledky," komentoval dnes Stournaras pre najväčší grécky finančný portál capital.gr doterajšie bezvýsledné rozhovory, ktoré vzbudzujú neistotu. Ak bude táto situácia trvať dlhšie, môže grécka ekonomika v tomto roku stagnovať. Vláda počíta v roku 2017 s nárastom hrubého domáceho produktu (HDP) o 2,5 % až 2,7 %. Tento cieľ je už teraz nereálny, uviedol Stournaras, ktorý doteraz očakával zvýšenie HDP o 1,9 %. Veritelia Grécka požadujú ďalšie tvrdé úsporné opatrenia. V centre sporov je zníženie nezdaniteľnej položky z 8636 eur na 6000 eur ročne. Diskutuje sa tiež o ďalšom znížení dôchodkov, obmedzení práva na štrajk a urýchlení privatizácie, predovšetkým štátnej elektrárenskej firmy DEI.


Preskúmajú slobodnú vôľu, skúsia to pohybom

Projekt Otázka vôle sprevádzajú viaceré podujatia aj film.

BRATISLAVA. Ovládame náš pohyb naozaj? Je to len také zachytávanie našej vôle? A chcete sa tiež hýbať? V rámci série zameranej na skúmanie otázky vôle pozýva Nadácia otvorenej spoločnosti na pohybový workshop Chytanie, posúvanie, delenie vôle so študentkami a študentami Vysokej školy výtvarných umení. Výsledok pohybového skúmania vôle v koncepte Petry Fornayovej, Nóry Ružičkovej a Maje Štefančíkovej predstavia verejnosti v stredu 29. marca o 18:00. Súčasťou série prednášok a diskusií skúmajúcich problém slobodnej vôle bude aj film Ursuly Mayer. Mayer je rakúska multimediálna umelkyňa žijúca v Londýne, ktorá sa vo filmoch zaoberá témou rodu či vzťahom ľudskej identity a architektúry. V bratislavskej Open Gallery predstaví film Gonda, za ktorý v roku 2014 získala najprestížnejšie ocenenie za experimentálny film – Derek Jarman Award. Titulnú rolu tu hrá transrodová modelka Valentijn de Hingh. Film bude v Open Gallery nepretržite premietaný v pracovných dňoch od 21. marca do 8. apríla 2017. Vo štvrtok 6. apríla sa o 18:00 bude konať kurátorská prehliadka výstavy s Borisom Ondreičkom. Počas marca v Open Gallery tiež Ursula Mayer: Gonda 21.3. – 8.4. pon – pia 13:00 – 19:00 Kurátorská prehliadka 6.4. 18:00 Chytanie, posúvanie, delenie vôle (pohybová performancia) 29.3. 18:00 Vstup na obe podujatia je voľný, bližšie informácie nájdete na www.questionofwill.sk.


Militanti útočili na Sinaji, armáda hlási obete

K útoku sa bezprostredne neprihlásila žiadna skupina.

KÁHIRA. Pätnásť príslušníkov egyptských bezpečnostných síl zahynulo alebo utrpelo zranenia pri sobotňajšom útoku militantov na nepokojnom Sinajskom polostrove. Informovala o tom egyptská armáda. Militanti zaútočili na kontrolné stanovište v provincii Severný Sinaj. Bezpečnostné zložky zabili sedem útočníkov, citovala z vyhlásenia armády agentúra DPA. Egyptský prezident Abdal Fattáh Sísí spustil vo februári 2018 rozsiahlu operáciu zameranú proti islamským militantom na Sinajskom polostrove, ktorí zintenzívnili útoky po tom, čo armáda zvrhla v roku 2013 islamistického prezidenta Muhammada Mursího. Militanti sa vyhlásili za odnož teroristickej organizácie Islamský štát (IS) a začali útočiť najmä na bezpečnostné zložky a kresťanskú menšinu žijúcu v tejto moslimskej krajine.


Prvý policajný viceprezident Jaroslav Málik skončil vo funkcii

Málik by mal pôsobiť ako policajný pridelenec na veľvyslanectvo Slovenska v Belehrade.

BRATISLAVA. Vo funkcii prvého viceprezidenta Policajného zboru SR v pondelok skončil Jaroslav Málik, agentúru SITA o tom informovali viaceré zdroje z policajného prostredia. Na pozícii bol nominantom vládnej SNS. Vo funkcii bol od júna 2016. Podľa informácií odchádza Málik pôsobiť ako policajný pridelenec na veľvyslanectvo Slovenska v srbskom Belehrade. Málik v polícii pred funkciou viceprezidenta pôsobil ako riaditeľ Odboru špecializovaných služieb Prezídia Policajného zboru Slovenskej republiky. Odbor vyvíja činnosť, ktorou sa utajeným spôsobom získavajú, sústreďujú a vyhodnocujú informácie o trestných činoch a ich páchateľoch. Odbor okrem policajtov disponuje aj sieťou policajných agentov. Viacerí príslušníci odboru pôsobia v civile napríklad ako podnikatelia a snažia sa infiltrovať do rôznych záujmových skupín. Utajený odbor vykonáva operatívnu činnosť. Zákonná úprava o policajnom zbore neobsahuje explicitné oprávnenie pre vznik a fungovanie takejto špecializovanej jednotky PZ a tak ani žiadne adekvátne mechanizmy kontroly. Jediné ustanovenie zákona je §39a, v ktorom sa hovorí o kriminálnom spravodajstve. Konštatuje sa v ňom iba, že “kriminálnym spravodajstvom sa na účely tohto zákona rozumie činnosť, ktorou sa utajeným spôsobom získavajú, sústreďujú a vyhodnocujú informácie o trestných činoch a ich páchateľoch a vytvárajú sa podmienky na použitie agenta." Odbor pôsobí spôsobom spravodajskej služby vo vnútri polície. Málik si údajne spôsoby riadenia z tohto odboru preniesol aj do funkcie viceprezidenta. To sa podľa informácií agentúry SITA nepáčilo viacerým predstaviteľom ministerstva vnútra. To, že pre odbor pracujú členovia podsvetia, upozornila pred niekoľkými rokmi kauza bytovej mafie, kde hlavný obžalovaný Jozef Drag tvrdil, že pre políciu bežne pracujú aj ľudia pohybujúci sa v podsvetí či páchajúci trestnú činnosť. Podľa dostupných informácií Drag pred súdom prezradil, že odovzdával informácie z kriminálneho podsvetia. Pod Málika ako viceprezidenta spadal odbor cieľového pátrania, takzvaných lovcov lebiek, z ktorého počas jeho pôsobenia údajne odišlo viacero skúsených policajtov. To sa týka aj ďalších odborov. Málik sa stal viceprezidentom, aj keď údajne od Národného bezpečnostného útvaru nedostal bezpečnostnú previerku. V poslednom čase chodieval na otváranie diaľnic. Naposledy riadil dopravnú políciu pri pohrebe novinára Jána Kuciaka, aj keď táto činnosť spadá v polícii pod 2. viceprezidenta. Podľa informácií agentúry SITA z prostredia polície práve Málik poskytol opozičnej političke informáciu o nej.


Pád vlády by podľa Babiša paralyzoval krajinu

Parlament rokuje o vyslovení nedôvery Babišovej vláde.

PRAHA. Český premiér Andrej Babiš v stredu zásadne odmietol, že by "urobil niečo zle". Vyjadril sa tak na schôdzi Poslaneckej snemovne, na ktorej bude jeho vláda čeliť hlasovaniu o vyslovení nedôvery. "Keby padla vláda, tak paralyzujete našu krajinu. Neviem, kto mi čo môže vyčítať," uviedol podľa spravodajského serveru Novinky.cz. Povedal, že pokusy opozície vysloviť nedôveru vláde pokladá za legitímny nástroj politického boja, ale nerozumie im. "Keď podám demisiu, podá demisiu celá vláda. Čo bude potom? Budú predčasné voľby? Beriem to ako pokus o destabilizáciu našej krajiny," vyhlásil. "Ja zásadne odmietam zneužívanie dotácií," pokračoval Babiš. Na udeľovanie dotácií podľa svojich slov nemá vplyv. Taktiež zdôraznil, že auditorské správy Európskej komisie boli doručené veľmi čudným spôsobom. Opozícia sa pokúša kabinet odvolať predovšetkým pre návrh auditnej správy Európskej komisie o Babišovom strete záujmov, uviedol server iROZHLAS.cz. Očakáva sa niekoľkohodinová rozprava a poslanci schválili návrh, že budú hlasovať aj po 21. hodine. Na zvolanie schôdze zozbierali 66 podpisov opozičné strany ODS, Piráti, KDU-ČSL, TOP 09 a Starostovia a nezávislí. Podľa aktuálneho rozloženia síl v Snemovni však opozícia nemá na odvolanie menšinovej vlády ANO a ČSSD podporovanej komunistami dostatok hlasov. Na úvod schôdze vystúpil predseda ODS Petr Fiala, ktorý uviedol, že premiér Babiš nemôže plniť svoj ústavný sľub. "Medzi týmto sľubom a jeho záujmami, záujmami jeho rodiny je tu očividný konflikt," vyhlásil. Pripomenul tiež demonštrácie proti Babišovi, ktoré podľa neho "nemajú obdobu za 30 rokov". Ako možnosť Fiala označil vládu Babišovho hnutia ANO, ale s iným premiérom. Ďalšou možnosťou sú podľa neho predčasné voľby, uviedol server iDNES.cz. Česká televízia uviedla, že poslanci ČSSD sa zišli na mimoriadnom rokovaní klubu s cieľom poradiť sa, ako sa zachovajú pri hlasovaní o nedôvere v súvislosti s dianím okolo vymenovania nového ministra kultúry. Podľa zákulisných informácií serveru INFO.CZ totiž prezident Miloš Zeman v utorok odmietol pripustiť, že by bol podpredseda ČSSD Michal Šmarda vymenovaný za ministra kultúry. Predseda ČSSD Jan Hamáček v reakcii tlačí premiéra Babiša do kúta: buď bude Šmarda ministrom kultúry, ale nebude ČSSD vo vláde, napísal server INFO.cz.


PODCAST DEJINYTádž Mahal: Keď sa aristokracia nedívala na náboženstvo

Mauzóleum nechal postaviť jeden z Veľkých Mughalov Šáhdžahán

Ak hovoríme o dejinách mimo nášho európskeho kontinentu, často sa môžeme dostať do situácie, že nám nestačia naše bežné kritéria či predstavy.  O to viac to platí pri pohľade na obrovský Indický subkontinent. Azda najviac ho v očiach väčšiny ľudí na Západe reprezentuje Tádž Mahal – prekrásne mauzóleum, vznášajúce sa akoby medzi nebom a zemou, ktoré nechal postaviť jeden z tzv. Veľkých Mughalov Šáhdžahán pre svoju milovanú manželku Mumtaz Mahal. A bola to práve epocha Veľkých Mughalov 16. a 17. storočia, ktorá vtlačila výraznú pečať a určila podobu Indie, tak ako ju dnes poznáme. No už málokto vie, že to bola práve táto panovnícka dynastia, ktorá hoci vyznávala islam, dokázala po viac než dve storočia efektívne zjednocovať a spravovať prevažne hinduistickú Indiu. Ako vyzeral pre Európanov tento stále neznámy svet? A vyznačovala sa táto doba podstatne väčšou dávkou tolerancie a kultúrnej interakcie, než dnes, keď je Indický subkontinent rozdelený predovšetkým medzi dva nepriateľské a po zuby ozbrojené štáty? Jaro Valent s Historickej revue sa rozprával s Dušanom Deákom z Katedry porovnávacej religionistiky UK v Bratislave. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Eurokomisia chce pokutovať Slovensko pre zákon o internete

Slovensko musí zaviesť smernicu o znížení nákladov na širokopásmové pripojenie.

BRATISLAVA. Európska komisia prijala rozhodnutie o postúpení prípadov Belgicka, Chorvátska a Slovenska na Súdny dvor Únie pre omeškanie transpozície smernice o znížení nákladov na širokopásmové pripojenie. Členské štáty mali smernicu previesť do svojich národných právnych poriadkov do 1. januára minulého roka. „Komisia požiada Súdny dvor, aby na tieto tri krajiny uložil penále z omeškania za každý deň odo dňa vynesenia rozsudku, až kým smernica nenadobudne účinnosť v ich národnom práve,“ uviedla Natália Podkonická zo Zastúpenia Európskej komisie v SR. Nové pravidlá majú rozšíriť prístup ľudí v EÚ k vysokorýchlostnému internetu. Smernica o znížení nákladov na širokopásmové pripojenie môže ušetriť až 30 percent nákladov na zavedenie vysokorýchlostného internetu. Obsahuje napríklad pravidlá využívania súčasných pevných infraštruktúr vysokorýchlostného internetu. Smernica rieši koordináciu stavebných prác v rôznych odvetviach vrátane telekomunikácií, odpadových vôd, dopravy a ďalších „Vďaka týmto opatreniam sa vytvoria podmienky na efektívnejšie rozmiestnenie novej pevnej infraštruktúry, aby spojazdnenie sietí zlacnelo. Uplatňovanie smernice o znížení nákladov na širokopásmové pripojenie je veľmi dôležité aj z hľadiska dokončenia jednotného digitálneho trhu a zlepšenia vzájomnej prepojenosti,“ konštatovala Podkonická.